μη μαδάς τη μαργαρίτα: Το έγκλημα απειλεί την Αθήνα. Ήρθε η ώρα του δήμαρχου Καμίνη\nΤο έγκλημα απειλεί την Αθήνα. Ήρθε η ώρα του δήμαρχου Καμίνη\nΤο τραγικό φονικό στη σκοτεινή πλευρά της πόλης άναψε τις συζητήσεις, τις ρατσιστικές αλλά και αντιρατσιστικές συνδηλώσεις και πρακτικές. Χρυσαυγίτες κυνήγησαν μετανάστες, πρόεδροι μίλησαν οργισμένα, άλλοι πιο νηφάλιοι προσπάθησαν να ερμηνεύσουν. Ένας βλάκας στο σχολείο που εργάζομαι, προσπάθησε να συγκρίνει το συγκεκριμένο φόνο με ένα εργατικό ατύχημα κάποιου μετανάστη. Συζητήσεις και σκηνές γνωστές από το παρελθόν. Οι ξένοι και όσα αυτοί φέρνουν. Κουβέντες καφενείου.\nΣτην Αθήνα αλλά και σε ολόκληρη τη χώρα ζουν μετανάστες νόμιμοι και παράνομοι.\nΥπάρχουν χιλιάδες καλόβολοι, ταπεινοί, εργατικοί που δέχονται να γίνουν αντικείμενο της πιο σκληρής εκμετάλλευσης προκειμένου να επιβιώσουν. Οι περισσότεροι δεν έφτασαν εδώ χτυπημένοι από κάποια κακή μοίρα. Επέλεξαν να ζήσουν «καλύτερα» στην Ευρώπη και διάλεξαν τη χώρα μας. Στις λαϊκές αγορές νέοι Πακιστανοί ξεφορτώνουν τα φορτηγά των μανάβηδων από τις 5 το πρωί και στήνουν τους πάγκους και το μεσημέρι τους ξεστήνουν και τους φορτώνουν, για πόσα λέτε; Για 5 Ευρώ μεροκάματο. Η φίλη μας η Σοφία τους δίνει 10 γιατί ντρέπεται και της την πέφτουν οι συνάδελφοι γιατί χαλάει την πιάτσα.\nΚαι αυτό τι σημαίνει; Είναι λογικό να σε σφάξει ο άλλος για ένα πενηντάρικο που θα έπαιρνε από την πώληση της κάμερας; Όχι, δε λέω αυτό.\nΜαζί με όλους αυτούς τους ανθρώπους έφτασαν στη χώρα μας και εγκληματίες. Δεν είναι η πείνα, η ανέχεια, η φτώχεια που οπλίζει το χέρι του απεγνωσμένου, όπως διατείνονται διάφοροι καλοζωισμένοι αριστεροί. Δεν σκοτώνεις στο γόνατο έτσι εύκολα, αν δεν είσαι δολοφόνος, αν δεν το έχεις ξανακάνει, αν δεν είσαι ασκημένος και κυρίως αν δεν το γουστάρεις αρκετά.\nΣτην περιοχή υπάρχουν συμμορίες οργανωμένες στη βάση εθνοτήτων με διακριτές δραστηριότητες. Άλλοι ασχολούνται με την πορνεία, άλλοι σπρώχνουν πρέζα, άλλοι κλέβουν, ανθρώπους στο δρόμο, άλλοι αυτοκίνητα κλπ. Άλλοι δουλεύουν το καλάσνικοφ και άλλοι το μαχαίρι. Εκμεταλλεύονται την γκετοποίηση των περιοχών, την ελλιπή αστυνόμευση και τα δίκτυα προστασίας των ομοεθνών τους και στήνουν τα καρτέρια τους, ή πωλούν την πραμάτεια τους. Δεν υπάρχει περίπτωση να απαλλαγούμε από αυτές τις συμμορίες ότι και να κάνουμε. Σε κάθε 10 που θα συλλαμβάνεις ή θα διώχνεις από τη χώρα θα μπαίνουν μέσα 20. Όσο υπάρχει πλούτος θα υπάρχουν και κλέφτες, όσο υπάρχουν άνθρωποι θα υπάρχουν και εγκληματίες.\nΜερικά εγκλήματα ξενίζουν. Ειδικά όταν είναι ειδεχθή με κίνητρο ευτελούς αξίας για τα δικά μας μέτρα. Η σφαγή για το τίποτα. Πολλοί από τους σημερινούς εγκληματίες έρχονται από άλλα γεωγραφικά πλάτη, όπου η αξία της ζωής είναι πολύ πιο φθηνή. Όπου μια συνηθισμένη πλημμύρα ξεκληρίζει 10 χωριά, ένας μέτριος σεισμός μερικές πόλεις, μια ιδιαίτερα άνυδρη χρονιά μια ολόκληρη επαρχία, και μια εμφύλια διαμάχη μια ολόκληρη χώρα. Δεν μας είναι εύκολο να το φανταστούμε γιατί δεν το ζούμε. Στη χώρα μας, η φύση είναι τόσο κοντά στα ανθρώπινα μέτρα, τόσο φιλική μαζί μας. Στις χώρες καταγωγής πολλών εκ των μεταναστών, είτε αυτές είναι Ασιατικές, είτε Αφρικάνικες, ο θάνατος για το τίποτα είναι μια κοινή καθημερινή υπόθεση, το έγκλημα ιδιαίτερα σκληρό και συχνά φθηνό, ενισχυμένο από τις ιδιαίτερα έντονες ταξικές ανισότητες. Αυτό είναι μια αναπόφευκτη συνέπεια της πολυπολιτισμικότητας. Μαζί με τις λαλιές, τα αρώματα, τα φαγητά, τις εικόνες, οι ξένοι έφεραν και τον δικό τους τύπο εγκλήματος. Τι πιο φυσικό; Ίσως διαφορετικό και πιο σκληρό από τον εγχώριο, ίσως πιο επικίνδυνο για τη ζωή, αλλά πάντοτε κοινό έγκλημα που στρέφεται κατά της περιουσίας και της ζωής των πολιτών και πρέπει να αντιμετωπιστεί κύρια πολιτικά, αλλά και αστυνομικά και όχι βέβαια με κυνήγι μαγισσών και ρατσιστικές δράσεις.\nΤο εισαγόμενο έγκλημα βρίσκει γόνιμο έδαφος για να αναπτυχθεί στις κατακερματισμένες ανοργάνωτες κοινωνίες, τόσο στις διαλυμένες, βρώμικες, κακοφωτισμένες πλευρές της πόλης, όσο και στις εύπορες και καθαρές συνοικίες.\nΗ ανομία είναι έρπουσα αλλά και καθεστωτική και διαπερνά όλα τα κοινωνικά στρώματα.\nΗ πορνεία, το εμπόριο ναρκωτικών, οι ληστείες και οι φόνοι θα πολλαπλασιάζονται παντού σε κάθε γωνιά της χώρας ανεξάρτητα από χρώμα και εθνικότητα, καθώς η χώρα θα βυθίζεται ολοένα και πιο βαθιά στην ύφεση και την πολιτιστική κρίση. Συνάδει με το οικονομικό έγκλημα, την αισχροκέρδεια, την πολιτική διαφθορά αλλά και την πολιτική διαπόμπευση,\nτο χουλιγκανισμό, τη βία και την ανοχή. Είναι η βία και η ανομία των μητροπόλεων, συμβαίνει σε όλο τον κόσμο, συμβαίνει και εδώ.\nΔεν είναι αιτία ούτε για οργή, ούτε για κλάματα, παρά μονάχα για δράση.\nΝα οργανωθούμε. Να ανακαλύψουμε ξανά την κοινή πολιτική δράση και την αλληλεγγύη. Να επιλέξουμε οργανωμένες μαζικές δράσεις ανατροπής και επικοινωνίας αναγκαίες αλλά και ικανές να αλλάξουν το κλίμα στην πόλη.\nΑς ξεκινήσουμε από τους δρόμους. Ας καθαρίσουμε την οδό Τοσίτσα και τους χώρους του Πολυτεχνείου από τα βαποράκια και τους εμπόρους ναρκωτικών, όπως οι κάτοικοι των Εξαρχείων καθάρισαν την πλατεία τους. Αλλά και για τους δρόμους γύρω από την Ομόνοια ας κάνουμε κάτι. Δεν είναι δυνατό, στην Αγίου Κωνσταντίνου, μέρα μεσημέρι Κυριακής να γίνεται ανοικτό εμπόριο ναρκωτικών και χρήση στα πεζοδρόμια.\nΥπουργείο προστασίας του πολίτη, Αστυνομία, δημοτική αρχή, σύλλογοι πολιτών, όλοι μαζί και σε συνεργασία ας επιλέξουμε 5 σημεία της πόλης και ας προσπαθήσουμε να τα αλλάξουμε. Θα είναι μια αρχή, που θα δώσει ελπίδα και θάρρος στους πολίτες, να συνεχίσουν. Να ζητήσουμε τη βοήθεια και των μεταναστών, ας τους βάλουμε και αυτούς στη συλλογική μας δράση, συμπολίτες μας είναι. Κάπως έτσι σπάνε τα γκέτο.\nΑς γίνει κάτι με τους χρήστες ηρωίνης. Πολλές ευρωπαϊκές και αμερικάνικες πόλεις είχαν παρόμοια προβλήματα και τα έλυσαν, υπάρχει τεχνογνωσία, ας τη βρούμε και ας τη χρησιμοποιήσουμε.\nΤα κυκλώματα πορνείας και το παντός είδους παράνομο εμπόριο, δεν είναι ανίκητα, μπορούν να καταπολεμηθούν. Ας γίνουν εκδηλώσεις, καμπάνιες, συζητήσεις σε συνεργασία με τους συλλόγους των μεταναστών, ας βοηθήσουμε τα στόματα ν΄ ανοίξουν, ας αναζητήσουμε τρόπους να εξαρθρωθούν τα σκοτεινά κυκλώματα διαπλοκής με τις αρχές. Μια μικρή πόλη είναι η Αθήνα, όλοι γνωρίζονται μεταξύ τους, μονάχα τις κεφαλές και τα δίκτυα της παρανομίας κάνουμε ότι αγνοούμε.\nΤέλος πάντων, υπάρχουν άνθρωποι που ξέρουν, ας τους βάλουμε μπροστά να μας προτείνουν λύσεις. Το κυριότερο είναι να ξαναανακαλύψουμε τη συνεργασία και την αδελφοσύνη των ανθρώπων. Φοβάμαι ότι είναι το μόνο όπλο που μας απέμεινε για να αντιπαλέψουμε την πτώση. Δεν είναι εύκολο να νικήσουμε. Αλλά και μόνο η προσπάθεια και η κινητοποίηση θα μπορούσαν να αλλάξουν το κλίμα και να απελευθερώσουν δυνάμεις, να καταφέρουν πλήγματα, να δώσουν ελπίδα. Ας γίνει αυτό το αποτρόπαιο και τόσο άδικο έγκλημα μια σοβαρή αιτία για να κάνουμε κάτι.\nΝομίζω ότι, ο δήμαρχος Καμίνης πρέπει να μπει μπροστά και να πράξει. Είναι ο μόνος σοβαρός επώνυμος αξιωματούχος αυτής της πόλης που ξέρω.\nΔιαβάστε και http://aristeristrouthokamilos.blogspot.com/2011/05/blog-post_11.html\nΑναρτήθηκε από Λεωνίδας Καστανάς στις 6:17 μ.μ.\nΑνώνυμος 11 Μαΐου 2011 - 9:31 μ.μ.\nNa kanw mia protash... prepei na drasoume se epipedo geitonias. Edw stin Amerikh pou zw onomazete hyper-local level activity. Sigoura to Kratos, h Polh, h astunomia mpori na kanei kati kalhtero alla prepei emeis oi idioi na drasoume stin geitonia mas. Apo tin Kupseli katagome kai akoma exw ekei spiti, oikogenia ktl kai kserw oti den einai eukola. Oute edw einai eukola pou zw twra na diorganosis anthwpos.. Alla prepi oi gitones na milisoume, na antalaksoun idees, kai draseis metaski tous. Sto katw katw auto ekanas oi gonois palia stin goitenies tous. Exoume xasi auth tin "texni" P.x.gia na milame me paradigmata, antalasoume email/kinita kai an doume kati periergo stin geitonia mazeumaste na to antimetopisoume amesa h' na to diorthosoume. Idees uparxoun polles.. Euxaristo gia to xoro. - Dio\nleo 11 Μαΐου 2011 - 10:15 μ.μ.\nσυμφωνώ χρειάζεται κοινή δράση.Διάβασα ότι υπάρχουν πορίσματα και σχέδια που μένουν στα συρτάρια. Υπάρχει εκτεταμένη διαπλοκή με τα παράνομα κυκλώματα είναι πολλοί αυτοί που δεν θέλουν να αλλάξει η κατάσταση, αντιθέτως. Να μια διαμαρτυρία μια πορεία που αξίζει να γίνει, να απαιτήσουμε λύσεις από την πολιτεία. Ωστόσο κανένα σχέδιο δεν θα πιάσει αν δεν το στηρίξουμε, Υπάρχει όμως τέτοιος αρνητισμός μέσα στην κοινωνία που το βλέπω αδύνατο.\nκαλημέρα 11 Μαΐου 2011 - 11:46 μ.μ.\nΤις γειτονιές που χάθηκαν (τον κοινωνικό μας ιστό, αυτό που πάντα θα θυμαμαι ότι μου το πρωτοείπε-ήμουν και πιο μικρή και δεν καταλαβαινα καλά καλά στην αρχή τι σημαίνει αυτό- και μου το έλεγε συνέχεια τόσο εύστοχα ο Νίκος Παπαζογλου) ή θα τις βρούμε, θα τις φτιάξουμε ξανά ή θα μετραμε πληγές με βαθια λύπη ή λεγοντας ανοησίες όπως ο συνάδελφός σου. Ας κανουμε κάτι, όσο προλαβαίνουμε...\nleo 12 Μαΐου 2011 - 7:24 π.μ.\nΔεν ξέρω αγαπητή μου αν μπορούμε να ξαναφτιάξουμε τις γειτονιές που χάσαμε, εκείνες τις γεμάτες αρώματα, φτωχολογιά, φωνές και τριβή μεταξύ των ανθρώπων. Μπορούμε όμως να κάνουμε γειτονιές χωρίς βία και ανασφάλεια πριν το πράγμα απλώσει και έξω από τις μεγάλες πόλεις.\nκαλημέρα 12 Μαΐου 2011 - 2:52 μ.μ.\nΝα πω την αλήθεια, μεγαλωνοντας στην επαρχία - εκεί όπου συνηθως πολλοί λένε, με μπόλικη δόση ρομαντισμού και νοσταλγίας, ότι τα πραγματα παλιά ήταν σχεδόν ιδανικά - δεν θυμάμαι έτσι ακριβώς τις γειτονιές. Πιο εύκολα οι απο μακριά και επισκέπτες μας έβλεπαν έτσι, εμείς ξεραμε και τα καλά και τα στραβά μας. Όμως, υπήρχε, και φανταζομαι το ίδιο και στις πόλεις, στις μικρότερες μονάδες κοινωνικής συγκρότησης όπως είναι οι γειτονιές, μια αίσθηση υπευθυνότητας. Ησουν ό,τι ήσουν, καλός ή κακός και αυτό είχε μια συνεπεια για σενα και τη ζωή σου. Επιπλέον ήταν σχεδόν αυτονόητο ότι υπαρχει μια αλληλεξάρτηση, σε χρειάζομαι, με χρειάζεσαι, αυτό νομίζω ότι είναι η γειτονιά, σχεδόν ένα μάθημα συμβίωσης και αλληλοκατανόησης (οκ, δεν ήταν όλοι "καλοί" μαθητές, όπως παντού). Αυτό νομίζω είναι ο κοινωνικός ιστός που διαλύθηκε ή διαλύεται, για διαφορους και διαφορετικούς λόγους.\nΑπό την άλλη, τι είναι αυτα που λέω; λόγια... και μεσα σε λίγες μέρες η Αθηνα, κυρίως, ζει συμπυκνωμένη την αγριότητα σε τρία περιστατικά. Ένα σκηνικό βίας και αρρώστιας που χρειαζεται να το αλλάξουμε, αν θελουμε να επιβιώσουμε καταρχήν και να ζήσουμε καλά μετα, και συμφωνώ ότι σε αυτό καποιος με αρμοδιότητες και λόγο, όπως ο δήμαρχος, πρεπει να παρει σοβαρες πρωτοβουλίες. Όχι γιατί είμαστε καλοί άνθρωποι αλλα γιατί δε νομίζω ότι υπαρχει αλλος τρόπος.\nleo 12 Μαΐου 2011 - 3:15 μ.μ.\nΓεννήθηκα και ζω στην Αθήνα. Τις γειτονιές της βίας της ξέρω σαν την παλάμη μου. Με ενοχλεί να νιώθω φόβο, θεωρώ ότι είναι εισβολή σε ένα χώρο δικό μου. Αγανακτώ. Δεν μπορώ να δώσω δίκιο σε κανένα που θέλει να ληστέψει, ότι και αν μου πει για πείνα και ανέχεια. Δεν θέλω να συμμετάσχω σε καμιά τελετουργία βίας, ούτε σαν θεατής. Θέλω τα παιδιά να παίζουν στις πυλωτές και σε κάτι στενές και μίζερες πλατείες, αλλά χωρίς φόβο. Μισώ αφάνταστα ότι με αναγκάζει να φοβάμαι. ΚΑι δεν είναι μόνο η ΤV που με φοβίζει είναι και η πραγματικότητα.


Παιδαγωγικά - Εκπαιδευτικά παιχνίδια | Πίνακες - Εποπτικά μέσα Διδασκαλίας | TOYS.GR\nΑρχή›Παιδαγωγικά - Εκπαιδευτικά παιχνίδια›Πίνακες - Εποπτικά μέσα Διδασκαλίας\nDjeco Μαγνητικός πίνακας\nΜαγνητικός κρεμαστός πίνακας της εταιρίας Djeco. Περιλαμβάνει 4 μαρκαδόρους σε διαφορετικά χρώματα και ένα σφουγγαράκι. Συνδυάστε τον με τους μαγνήτες της ίδιας εταιρίας όπως...\nViga Πίνακας Επιτραπέζιος μαγνητικός - κιμωλίας\nΞύλινος επιτραπέζιος πίνακας διπλής όψης. Διαθέτει 1 μαγνητικό πίνακα, 1 κλασσικό πίνακα κιμωλίας, κιμωλίες και σφουγγάρι για σβήσιμο και 15 μαγμητικούς αριθμούς. Είναι...\nDjeco Πίνακας Επιβράβευσης 'Αρκουδάκι'\nΤο χαρούμενο αρκουδάκι μοιράζει μετάλλια και μετατρέπει την καθημερινότητα των μικρών μας φίλων σε διασκέδαση. Ο πίνακας- αρκουδάκι της εταιρείας Djeco διαθέτει μικρά...\nDjeco Πίνακας Επιβράβευσης 'Γατούλα'\nΤο μικρό τιγράκι μοιράζει μετάλλια και μετατρέπει την καθημερινότητα των μικρών μας φίλων σε διασκέδαση. Ο πίνακας- τιγράκι της εταιρείας Djeco διαθέτει μικρά κομμάτια ξύλου...\nViga Πίνακας διπλής όψεως 'Μαγνήτη-Κιμωλίας'\nΞύλινος επιδαπέδιος πίνακας διπλής όψης. Διαθέτει 1 μαγνητικό πίνακα, 1 κλασσικό πίνακα με κιμωλία, αγγλική αλφάβητο, εκμάθηση ώρας, αριθμητήριο καθώς και μαρκαδόρο,...\nΟι πίνακες και τα εποπτικά μέσα διδασκαλίας αποτελούν έναν εναλλακτικό τρόπο εκπαίδευσης και διδασκαλίας για τα παιδιά. Τα παιδιά σας έχουν τώρα την ευκαιρία να μαθαίνουν στο σπίτι, χωρίς άγχος και πίεση και να περνούν δημιουργικά τον ελεύθερο χρόνο τους. Εκτός από μία χρήσιμη, εκπαιδευτική ενασχόληση, αποτελούν και ένα ενδιαφέρον διακοσμητικό στοιχείο για το παιδικό δωμάτιο.\nΠίνακες μαγνητικοί ή επιτραπέζιοι, με κιμωλία ή μαρκαδόρους, ρολό χαρτί για πίνακα, είναι προϊόντα που μπορείτε να προμηθευτείτε από εμάς. Είτε πρόκειται για πίνακες, είτε για εποπτικά μέσα διδασκαλίας, σε εμάς θα βρείτε την ποιότητα και την ποικιλία που επιθυμείτε.\nΜετατρέψτε τη μελέτη και το διάβασμα στο σπίτι από κάτι ανιαρό και συνηθισμένο, σε μία διαδικασία ευχάριστη και δημιουργική, για τα πιο αποδοτικά αποτελέσματα. Δώστε την ευκαιρία στα παιδιά σας να αποκτήσουν ενδιαφέρον για το διάβασμα και να κατανοήσουν τη σημαντικότητα των εκπαιδευτικών παιχνιδιών. Οι πίνακες και τα εποπτικά μέσα διδασκαλίας δεν αποτελούν μόνο αντικείμενα διακόσμησης, αλλά παρέχουν και την εναλλακτική δυνατότητα για παραγωγικό παιχνίδι, συγκέντρωση και πειθαρχία. Συνδυάστε, λοιπόν, τη χαρά και την ψυχαγωγία με τη μάθηση και την απόκτηση γνώσεων.


Νέα εκτός έδρας δοκιμασία του Παναθηναϊκού – 24betgr.com\nΝέα εκτός έδρας δοκιμασία του Παναθηναϊκού\nΟι «πράσινοι» αντιμετωπίζουν εκτός έδρας την ομάδα του Γιάννη Πετράκη, η οποία με τη σταθερή απόδοσή της έχει καταφέρει να πλασαριστεί στην πρώτη πεντάδα του βαθμολογικού πίνακα.\nΠέρα όμως από τις απουσίες που καλείται να διαχειριστεί ο Μαρίνος Ουζουνίδης, ο οποίος δεν υπολογίζει τους Λέτο, Κουρμπέλη και Μπουμάλ, υπάρχει προβληματισμός στις τάξεις του «τριφυλλιού» για την χθεσινή βροχόπτωση που επιβάρυνε για άλλη μία φορά τον αγωνιστικό χώρο των «Ζωσιμάδων».\nΑπό την πλευρά τους, οι παίκτες του «Άγιαξ της Ηπείρου» θέλουν να γιατρέψουν τις πληγές τους μετά τον αποκλεισμό στο Κύπελλο από τον Πλατανιά.\nΤο μεσημέρι, στις 15:00, είναι προγραμματισμένος ο αγώνας της Λάρισας με την Κέρκυρα, δύο ομάδων που… καίγονται στο ίδιο «καζάνι» και θέλουν τη νίκη με την οποία θα αποφύγουν να μπλέξουν σε πιθανές περιπέτειες.\nΟι γηπεδούχοι βρίσκονται σε κακή αγωνιστική κατάσταση, η οποία μοιάζει οριακή και αν σήμερα πάλι δεν καταφέρει να κερδίσουν, τότε όλα τα ενδεχόμενα είναι ανοιχτά. Από την πλευρά του, ο Σάκης Τσιώλης επιχείρησε να φτιάξει την ψυχολογία των παικτών του, ενώ σε μία κίνηση εγρήγορσης αποφάσισε να γνωστοποιήσει την αποστολή λίγη ώρα πριν από τη σέντρα της σημερινής αναμέτρησης.\nΣτο απέναντι στρατόπεδο, τώρα, οι Νησιώτες προέρχονται από τη «λευκή» (0-0) ισοπαλία στην έδρα του Ηρακλή και σήμερα θέλουν να επαναλάβουν τουλάχιστον αυτό το σενάριο.\nΣτις 17:15 ο Παναιτωλικός υποδέχεται τον Ατρόμητο, με τις δύο ομάδες να έχουν πολλούς λόγους για τους οποίους θα αναζητήσουν τη νίκη. Οι Αγρινιώτες μετά την αλλαγή στην προεδρία της ΠΑΕ (Μπελεβώνης) και στον πάγκο (Χάβος) δεν έχουν καταφέρει να κερδίσουν και σε καμία περίπτωση δεν θα ήθελαν να συνεχιστεί άλλο αυτή η κατάσταση.\nΟι Περιστεριώτες, από την πλευρά τους, δεν έχουν γευτεί τη νίκη στο πρωτάθλημα στα τελευταία τέσσερα παιχνίδια, με τον Γιώργο Κορακάκη να είναι προβληματισμένος για τον παίκτη που θα ξεκινήσει στην επίθεση.\nΑΕΛ – Κέρκυρα (15:00, Novasports 3)\nΠΑΣ Γιάννινα-Παναθηναϊκός (19:30, Novasports 2)\nΑΕΚ-Βέροια (15:00, Novasports 2)\nΠΑΟΚ-Αστέρας Τρίπολης (17:15, Novasports 2)\nΠανιώνιος-Ξάνθη (17:15, Novasports 3)\nΟλυμπιακός-Ηρακλής (19:30, Novasports 1)


palate.hellasmagazine.gr: Βελούδινη τούρτα σοκολάτας (Τούρτα «Περίπτερο»)\n1 (25 γραμμ.) παντεσπάνι κακάο\n500 γραμμ. σοκολάτα κουβερτούρα ψιλοκομμένη\n50 γραμμ. νερό\n50 γραμμ. ρούμι\nΤοποθετούμε την ψιλοκομμένη σοκολάτα σε μπολ. Ζεσταίνουμε το γάλα σε κατσαρόλα. Μόλις πάρει βράση (αρχίζει να φουσκώνει) αποσύρουμε από τη φωτιά και περιχύνουμε τη σοκολάτα. Σκεπάζουμε και αφήνουμε 1΄. Ανακατεύουμε μέχρι η σοκολάτα να λιώσει τελείως και να γυαλίσει το μείγμα. Αφήνουμε λίγο να κρυώσει. Κουταλιά κουταλιά προσθέτουμε την παχύρρευστη κρέμα και με σύρμα ανακατεύουμε να ομογενοποιηθεί το μείγμα. Τέλος προσθέτουμε το ποτό (κονιάκ, ρούμι ή κουαντρό). Βάζουμε σε κατσαρολάκι τη ζάχαρη με το νερό και ανακατεύουμε να λιώσει η ζάχαρη. Αφήνουμε να βράσει το σιρόπι 2΄. Αποσύρουμε και προσθέτουμε το αλκοόλ. Θα χρησιμοποιήσουμε φόρμα δαχτυλίδι 25 εκ. με αποσπώμενη βάση. Τοποθετούμε το παντεσπάνι στη φόρμα. Με πινέλο βρέχουμε καλά το παντεσπάνι. Απλώνουμε μια λεπτή στρώση μους σοκολάτας. Κόβουμε τα πουράκια στη μέση και τα στήνουμε γύρω γύρω στη φόρμα. Αδειάζουμε όλη τη μους στη φόρμα. Στρώνουμε με κουτάλι την επιφάνεια. Παγώνουμε την τούρτα (χρειάζεται περίπου 1 ώρα και 30΄ να σφίξει), την ξεφορμάρουμε και τη μεταφέρουμε σε τουρτιέρα. Γαρνίρουμε με σπασμένα πουράκια και άχνη ζάχαρη λίγο πριν σερβίρουμε\nLabels: τούρτα σοκολάτα


Χ.Α.: Το αισιόδοξο momentum και οι εκλογές δημιουργούν προσδοκίες ανόδου\nΤρίτη, 03 Αυγούστου 2021 04:23:45 ΠΜ\nΑρχική›Χρηματιστήριο›Σχόλια Αγοράς›Χ.Α.: Το αισιόδοξο momentum και οι εκλογές δημιουργούν προσδοκίες ανόδου\n10:01 - 01 Ιουλ 2019 | Σχόλια Αγοράς\nΆνοδο κατά 1,09% κατέγραψε ο Γενικός ∆είκτης του Χ.Α. στη τελευταία συνεδρίαση της προηγούμενης εβδομάδος κλείνοντας στις 868,48 μονάδες (+41,61% από την αρχή του έτους υψηλότερη παγκοσμίως, +83,4% για τον τραπεζικό δείκτη).\nΜε εναλλαγές προσήμων κύλησε το μεγαλύτερο μέρος της συνεδρίασης μέχρι την τελευταία ώρα οπότε οι αγοραστές αποφασισμένοι, με οδηγό τις τράπεζες οδήγησαν το Γ.∆. στην ψηλότερη επίδοση του 1ου εξαμήνου, επιδιώκοντας εμφανώς τον καλλωπισμό των αποτιμήσεων (window dressing) των δεικτοβαρών τίτλων, όπως σημειώνει η Κύκλος Χρηματιστηριακή Α.Ε.Π.Ε.Υ.. Έτσι. ο τραπεζικός δείκτης (+4,22%, μέχρι και -1,20% ενδοσυνεδριακά), κατέγραψε σημαντικά κέρδη με τη μετοχή της Alpha (+5,39%) να υπεραποδίδει.\nΚέρδη ακόμη κατέγραψε η ∆ΕΗ (+3,68%), ο ΟΤΕ (+1,09%), το Jumbo (+1,80%), η ΓΕΚΤΕΡΝΑ (+1,26%), ο Αβαξ (+5,58%) αλλά και η Intrakat (+5,86%), η Intralot (+3,56%), η Lavifarm (+6,74%), η MIG (+5,79%) και η Forthnet (+5,56%) από τη μεσαία και μικρή κεφαλαιοποίηση. Στον αντίποδα, απώλειες κατέγραψαν η Motor Oil (-1,66%), o , o Ελλάκτωρ (-1,45%), ο Μυτιληναίος (-0,39%), η ΕΥ∆ΑΠ (-1,21%) και ο ΟΛΠ (-1,79%).\nΑπολογιστικά, 59 μετοχές κατέγραψαν κέρδη έναντι 43 εκείνων που υποχώρησαν. Στην εβδομάδα που ξεκινά ολοκληρώνονται οι περίοδοι αποδοχής για τις δημόσιες προσφορές των Κανάκη-Ιασώ και Σφακιανάκη, ενώ αποκόπτουν μερίσματα τα ΕΛΠΕ (0,50 ευρώ/μετχ), ο ΟΛΘ (0,57 ευρώ/μετχ). ο ΟΤΕ (0,46 ευρώ/μετχ) και ο Καρέλιας (9,5 ευρώ/μετχ). Η διατήρηση του αισιόδοξου momentum στο Χ.Α. και ενώ απομένει 1 εβδομάδα για τη διεξαγωγή των εκλογών, δημιουργεί προσδοκίες για συνέχιση της ανοδικής κίνησης του Γ.∆. με στόχο πλέον τις 900 μονάδες.


E3 2014 – Microsoft conference. Πανδαισία τίτλων!\nΈρχονται μέσα στο 2014…\nΌμορφη ιδέα, η οποία σίγουρα αποτέλεσε το καλύτερο lead-in για το Assassin’s Creed: Unity. Το νέο παιχνίδι της δημοφιλούς σειράς θα διαδραματίζεται κατά τη διάρκεια της ταραγμένης περιόδου της Γαλλικής Επανάστασης και με βάση το gameplay video που παρουσιάστηκε οι gamers θα έχουν τη δυνατότητα να δημιουργήσουν τη δική τους αδελφότητα σε ένα απολαυστικά co-op game 4 παικτών. Μετά το σύντομο trailer του ατμοσφαιρικού Dragon Age:Inquisition, η σκυτάλη πέρασε στο αποκλειστικό τίτλο της Insomniac, Sunset Overdrive (ημερομηνία κυκλοφορίας στις 28/10). Η φρενήρης δράση, συνδυάζεται με το χιούμορ, τα εντυπωσιακά stunts και το απίστευτά θεοπάλαβο gameplay, θυμίζοντας κάτι από Serious Sam.\nHalo και τα μυαλά στα κάγκελα…\nΜετά το user-generated game Project Spark και το ατμοσφαιρικό Ori and the Blind Forest, έφτασε η στιγμή που όλα τα fanboys της Microsoft περίμεναν πως και πως… Όπως μπορείτε να φανταστείτε μιλάμε για την ώρα της παρουσίασης του Halo 5: Guardians. Ύστερα από το όμορφο trailer του πιο αναμενόμενου τίτλου για το Xbox One, η μεγάλη ανακοίνωση της βραδιάς αναφορικά με το σύμπαν του Halo είχε να κάνει με το Halo Masterchief Collection, το οποίο θα περιλαμβάνει όλα τα Halo 1 -4 redesigned και ειδικά διαμορφωμένα για το Xbox One. Έτσι λοιπόν, από τον προσεχή Νοέμβριο οι φίλοι της κονσόλας της Microsoft θα έχουν την ευκαιρία να απολαύσουν ολόκληρη την εποποιία του Halo σε ένα πακέτο. Όπως φυσικά συμβαίνει σε αυτές τις περιπτώσεις, τα καλούδια θα είναι μπόλικα για τους λάτρεις, αφού θα περιλαμβάνονται 100 και πλέον multiplayer χάρτες, ενώ τα πάντα θα είναι σχεδιασμένα σε ανάλυση 1080p και θα τρέχουν με 60 fps. Κατά την προσφιλή τακτική της Microsoft, οι gamers που θα αγοράσουν την Halo Masterchief Collection θα αποκτήσουν πρόσβαση στην multiplayer beta του Halo 5, η οποία θα ξεκινήσει τον Δεκέμβριο.\n2015 και μετά…\nH Microsoft conference μπορεί να μην έκανε το μεγάλο «μπαμ», όμως οι τίτλοι που παρουσιάστηκαν ήταν γεμάτοι από ποιότητα, ενώ σε αρκετούς από αυτούς διακρίναμε ένα πνεύμα πρωτοτυπίας. Με το Halo 5: Guardians να πλησιάζει όλο και πιο πολύ και με μία στρατιά από exclusives, η Microsoft είναι βέβαιο ότι θα ενδυναμώσει πάρα πολύ τη θέση της μέσα στους επόμενους μήνες, καθιστώντας το Xbox One ακόμη πιο ελκυστικό για τον μέσο και hard-core gamer.\nPrevious article Cliffhorse. Κατεβάστε το νέο game του δημιουργού του Minecraft (και καείτε)!\nNext article E3 2014- EA Conference. Κλέφτες και Αστυνόμοι!


BLOGAROUME...: Ντείρτου ντάσκαλε... Ντείρτου...\nΖωγραφίζει το γυφτάκι μια μύγα στον πίνακα. Την βλέπει ο δάσκαλος και νομίζει ότι ήταν αληθινή αφού ήταν τέλεια ζωγραφισμένη. Προσπαθεί να την διώξει, τη βαράει με το χάρακα αλλά αυτή εκεί, ακάθεκτη. Μόνο αφού άρχισαν να γελάνε τα παιδιά, κατάλαβε ότι κάτι τρέχει. Παρατηρώντας την καλύτερα λοιπόν, διαπιστώνει ότι είναι ζωγραφιά.\nαπό BLOGAROUME!!! στις 5:35 μ.μ.


Στον «πάγο» βάζει ο ESM την υποδόση του 1 δισ. ευρώ- «Καμία εμπλοκή», λέει η κυβέρνηση - TheCaller\nΜπλόκο στην εκταμίευση της υποδόσης του 1 δις ευρώ, η οποία έχει απομείνει από την τρίτη αξιολόγηση βάζει ο ESM.\nΗ εξέλιξη αυτή δεν ήταν μεν αναμενόμενη για την κυβέρνηση, ωστόσο ήταν πιθανή, δεδομένου ότι δεν έχει συντελεστεί η απαραίτητη πρόοδος στην εξόφληση των ληξιπρόθεσμων οφειλών του Δημοσίου προς τους ιδιώτες, η οποία ήταν προϋπόθεση για την αποδέσμευση της υποδόσης.\nΠρακτικά, η κυβέρνηση είχε δεσμευτεί για αποπληρωμή αντίστοιχου ποσού από τον κρατικό κορβανά, αλλά κάτι τέτοιο δεν φαίνεται να έγινε, με τις ληξιπρόθεσμες οφειλές του Δημοσίου να παραμένουν σε πολύ υψηλά επίπεδα – καίτοι το τελευταίο διάστημα εμφανίζουν μικρή μείωση.\nΈτσι, ο ESM ζητάει πρόσθετα στοιχεία από την Ελλάδα εάν έχουν πράγματι γίνει πληρωμές του Δημοσίου προς τους προμηθευτές του και σε όσους οφείλει χρηματικά ποσά, καθώς αποτελεί μνημονιακή υποχρέωση. Το βασικό πρόβλημα για την κυβέρνηση είναι πως η προθεσμία για την εκταμίευση της υποδόσης λήγει στις 15 Ιουνίου. Εάν η προθεσμία αυτή παρέλθει άπρακτη, τότε το ποσό του 1 δις ευρώ θα χαθεί. Σημειώνεται πάντως ότι ο ESM χαρακτηρίζει ως ικανοποιητική την πρόοδο που έχει συντελεστεί στο έτερο από τα ανοιχτά προαπαιτούμενα, το οποίο δεν είναι άλλο από τους ηλεκτρονικούς πλειστηριασμούς.\nΑπό την κυβέρνηση πάντως σπεύδουν να καθησυχάσουν, τονίζοντας πως η διαδικασία είναι απολύτως τυπική και ότι δεν θα υπάρξει ζήτημα με την εκταμίευση της υποδόσης. «Η εκταμίευση της υποδόσης θα γίνει κανονικά στις 15 Ιουνίου. Όσοι βιάζονται να ανακαλύψουν εμπλοκές, για μία ακόμη φορά θα σκοντάψουν», ανέφερε κυβερνητικός αξιωματούχος, ενώ πηγή του οικονομικού επιτελείου υποστήριζε πως υπήρξε θετική εισήγηση από τον ESM για την έγκριση εκταμίευσης και εντός λίγων ημερών θα γίνει νέα τηλεδιάσκεψη για την τυπική έγκριση της αποδέσμευσης του 1 δις ευρώ.\nΣήμερα εξάλλου αναμένεται να κατατεθεί στη Βουλή το πολυνομοσχέδιο για την τέταρτη αξιολόγηση, το οποίο θα ψηφιστεί το μεσημέρι της Πέμπτης. Από το μέτωπο της συνεδρίασης του Euro Working Group χθες βράδυ στο Παρίσι δεν προέκυψαν νέα σε ό,τι αφορά το χρέος, ωστόσο έγινε γνωστό πως η Κριστίν Λαγκάρντ θα είναι παρούσα στη συνεδρίαση του Eurogroup στις 21 Ιουνίου στο Παρίσι. Όλα δείχνουν πάντως πως το ΔΝΤ δεν πρόκειται να συμμετάσχει στο ελληνικό πρόγραμμα, αλλά θα παραμείνει ως τεχνικός σύμβουλος και θα πάρει μέρος στις αξιολογήσεις της ελληνικής οικονομίας μετά το μνημόνιο.\nΤσαβούσογλου κατά του Νίκου Δένδια: Κλαίγεται σαν μικρό παιδί, έχει κόμπλεξ κατωτερότητας\nΣτην Αθήνα σήμερα η Μέρκελ- Για τελευταία φορά ως καγκελάριος


Όταν το εκλεπτυσμένο συναντά το πρόστυχο σε μια pizza\nΣτο Rafinato στην Δάφνη θα έχεις και την pizza ολόκληρη και το στομάχι σου χορτάτο. Θα σου έλεγα σκασμένο αλλά αυτά στο τέλος.\nΔεν ξέρω αν έχει παρατηρήσει ότι δεν γράφω συχνά για pizza ενώ για burger δεν έχω αφήσει ούτε ένα σε ησυχία -μην κλαις μικρή μου pizza. Αν το έχεις παρατηρήσει, αν με έχεις καταραστεί και έχεις αναρωτηθεί γιατί τέτοια προκατάληψη σε τούτο το ιταλικό θαύμα, τότε να ξέρεις ότι η ευθύνη είναι όλη εδώ. Το Rafinato φταίει. Εκεί έχω κολλήσει, όπως κολλάνε τα χέρια μετά από french toast με μέλι και κανέλα.\nΑς κάνουμε πρώτα τις συστάσεις. Rafinato από εδώ τα παιδιά, παιδιά από εδώ το Rafinato. Επειδή είναι λίγο ντροπαλό -περίεργο για ιταλικό- θα σας τα πω εγώ τα άλλα. Βρίσκεται στην Δάφνη και δεν μοιάζει με τα ιταλικά νέας κοπής. Έχει ξύλινες, βαρβάτες καρέκλες που νιώθεις ότι κάθεσαι στον θρόνο του Ιταλοκουζινικού Βασιλείου, ενώ τα τραπέζια πάνω στην πλατεία έχουν άλλη χάρη βρε αδερφέ. Θα σου μιλήσω για αυτά πιο μετά. Το Rafinato είναι οικογενειακή επιχείρηση και ψιλοοσφρίζεσαι τι σημαίνει αυτό ε; Σπιτικό μεγαλείο σε κάθε πιάτο.\nΤι σημασία έχουν όλα αυτά όμως αν δεν έρθει το πιάτο αχνιστό μπροστά σου να το κρίνεις σαν κριτής στο The Voice. Χωρίς φανφάρες και περιτυλίγματα. Στην αρχή έρχονται στο καλαθάκι τριγωνικές ζύμες πίτσας με λίγο τυράκι. Άρπαξε σαν δεξιοτέχνης που είσαι το μαχαίρι, άνοιξέ τες παράλληλα με μαεστρία και άπλωσε το βούτυρο στην ζεστή φωλιά που δημιούργησες όπως ακριβώς του αξίζει. Αυτό θα κάνει το μυαλό σου να αναζητήσει pizza σαν λαγωνικό. Ε, μόλις έρθει η pizza rafinato μπροστά σου τότε θα σου κοπούν τα γόνατα. Η ζύμη που θα λατρέψεις -ούτε πολύ λεπτή, ούτε παραφουσκωτή- και τα υλικά πάνω να κάνουν πανηγύρι έτοιμα για λάγνα παιχνίδια με τον ουρανίσκο σου. Τυρί, ζαμπόν, μπέικον, μανιτάρια, πιπεριά και πεπερόνι. Απλά, ανεπιτήδευτα βγάζει τόσο sexyness αυτή η pizza. Μικροί οργασμοί λαβλεισικού επιπέδου σε κάθε μπουκιά. Και η χωριάτικη με την φέτα και την ρίγανη να δένουν σαν σιαμαία, βγάζει γούστα.\nΜία φορά είχα κάνει κίνηση ματ. Λέω θα βρω τι φταίει και έχω καψουρευτεί αυτή την pizza. Και πήρα Calzone. Ροδοκοκκινισμένη ζύμη, ψημένη με έναν perfetto τρόπο -που θα έλεγαν και οι γείτονες κουνώντας χέρι. Το κοκομπλόκο συντελέσθηκε όταν πήγα να κόψω ένα κομμάτι και το μέσα του άρχισε να κυβερνά το μικροσύμπαν γύρω μου. Έτρεξε το λιωμένο τυρί, έκανε ντα το ζαμπόν και όρθωσαν το ανάστημά τους τα μανιτάρια.\nΤο ερώτημα που έχει πάει όμως την ανθρωπότητα χρόνια τώρα μπροστά και μας έχει βοηθήσει στην εξέλιξη είναι το “ΓΙΑΤΙ;”. Γιατί είναι τόσο τέλεια, γιατί τόσο κρατσανιστή η ζύμη, τόσο ιδανικά λιωμένα τα υλικά και γιατί κανείς, όσο κι αν έχει προσπαθήσει, δεν μπορεί να μείνει ψύχραιμος στην θέασή της. Μην ψαχτείς πολύ.\nΣτο Rafinato το φαγητό σου δημιουργεί ένα τεράστιο πρόβλημα. Πολλές, πάμπολλες, τώρα που το ξανασκέφτομαι καθολικά όλες τις φορές στην διάρκεια της βρώσις ήρθα αντιμέτωπος με ένα δίλημμα. Όταν άρχιζε το αίσθημα του κορεσμού να βγαίνει στην επιφάνεια, έθετα στον εαυτό μου το ερώτημα “να συνεχίσω ή όχι;”. Σχεδόν καμία φορά δεν άντεξα να σταματήσω και να αφήσω κομμάτι. Το θεωρούσα πάντα βλασφημία, αμαρτία, σφάλμα μέγιστο. Θυμάμαι πολλές φορές ήθελα να πάω να προσκυνήσω τον μάγειρα αλλά είχα φάει τόσο πολύ που δεν μπορούσα να υποκλιθώ και απλά του έδινα το χέρι. Άλλες φορές έπινα και 2 coca cola back to back αλλά χαλάλι μπροστά σε αυτό το θείο δημιούργημα.\nΤο μεγαλείο της κουζίνας δεν σταματάει στην pizza. Τι νόμιζες; Τρομερά πιάτα pasta, μυρωδάτα σε σημείο σπασομυτίασης αλλά και μπιφτέκι γεμιστό ή κοτόπουλο με σως λεμονιού. Τόσες πίτσες κάποια στιγμή τα δοκίμασα κι αυτά και έμεινα με το στόμα ανοιχτό μόλις σκούπισα το πιάτο ολάκερο από την λαιμαργία μου. Αν όλα αυτά σου φαίνονται παιχνίδια τότε πάρε πεινιρλί για να σου φύγει η μαγκιά. Δεν το έχω καταφέρει ποτέ μονάχος και αβοήθητος από ξένα σαγόνια.\nΤο Rafinato δεν είναι ιταλικό σαν αυτά που έχεις συνηθίσει. Είναι συνοικιακό, ήρεμο, ζεστό, με γαμάτα πιάτα και μια pizza που στο πλανητικό σύστημα που ζούμε δεν θα βρεις όμοιά της. Σε κάθε μπουκιά της θα λες “μπράβο ρε γαμώτο. Μπράβο και στο μάγειρα, μπράβο και σε μένα που δεν τα παράτησα”. Διπλή ευτυχία, διπλή φινέτσα.\nΥ.Γ.: Μην ξεχαστείς και πας μεσημεράκι. Ανοιχτό από τις 6:30 μέχρι τη 1:00. Τα καλοκαίρια που έχει μεγάλα ιβέντζ το τρίπτυχο πίτσα-μπύρα-μπάλα απλώνεται μπροστά σου σε πλήρη έκταση να ξέρεις. Γαμώ τα πέναλτυ με την Κόστα Ρίκα στο Μουντιάλ.\nΑγίας Βαρβάρας 65, Δάφνη


Φουλάρει για το ντέρμπι με Φωστήρα η Καλλιθέα – FOTIS NEWS MATCH\nΚαλημέρης και Καλτσάς ανεβάζουν στροφές για την αναμέτρηση με τον Φωστήρα.\nΣυνεχίστηκε σήμερα 10/10 το πρωί η προετοιμασία της Καλλιθέας, εν όψει της κυριακάτικης εκτός έδρας αναμέτρησης για τη 4η αγωνιστική του Πρωταθλήματος της Γ΄ Εθνικής κατηγορίας με τον Φωστήρα, με τη προπόνηση που πραγματοποιήθηκε στο Δημοτικό Στάδιο Καλλιθέας. Αύριο το πρόγραμμα περιλαμβάνει προπόνηση στο βοηθητικό γήπεδο της Βάρης.\nΟι Καλημέρης και Καλτσάς έχουν μπει σε εντατικούς ρυθμούς προπονήσεων και υπάρχει μεγάλη πιθανότητα να είναι στη διάθεση του Νίκου Παντέλη την Κυριακή, ενώ αντίθετα εκτός πλάνων θα είναι οι Μπέλης και Σταύρου, οι οποίοι ακολουθούν πρόγραμμα με φυσικοθεραπείες.\n«Η αναμέτρηση της Κυριακής μπορεί να χαρακτηριστεί το ντέρμπι της αγωνιστικής ανάμεσα σε δύο γειτονικά σωματεία και προσμένουμε να παρακολουθήσουμε έναν αγώνα αντάξιο της ιστορίας των δύο συλλόγων», αναφέρει μεταξύ άλλων η ανακοίνωση της Καλλιθέας.\nVideo: Οι επίμαχες φάσεις στο Άγιος Ιερόθεος-Εθνικός και η ανακοίνωση Αγ. Ιερόθεου για Α. Παπαϊωαννίδη


1 Λεπτομερείς πληροφορίες για τo παρόν προϊόν διατίθενται στο δικτυακό τόπο του Ευρωπαϊκού Οργανισμού Φαρμάκων (ΕΜΑ) στη διεύθυνση -ΦΥΛΛΟ ΟΔΗΓΙΩΝ ΧΡΗΣΗΣ- ADVOCATE spot-on διάλυμα επίχυσης για γάτες & κουνάβια ΑΠΟΚΛΕΙΣΤΙΚΑ ΓΙΑ ΚΤΗΝΙΑΤΡΙΚΗ ΧΡΗΣΗ 1. ΟΝΟΜΑ ΚΑΙ ΔΙΕΥΘΥΝΣΗ ΤΟΥ ΚΑΤΟΧΟΥ ΤΗΣ ΑΔΕΙΑΣ ΚΥΚΛΟΦΟΡΙΑΣ ΚΑΙ ΤΟΥ ΚΑΤΟΧΟΥ ΤΗΣ ΑΔΕΙΑΣ ΠΑΡΑΓΩΓΗΣ ΠΟΥ ΕΙΝΑΙ ΥΠΕΥΘΥΝΟΣ ΓΙΑ ΤΗΝ ΑΠΟΔΕΣΜΕΥΣΗ ΠΑΡΤΙΔΩΝ ΣΤΟΝ ΕΟΧ, ΕΦΟΣΟΝ ΕΙΝΑΙ ΔΙΑΦΟΡΕΤΙΚΟΙ Κάτοχος της άδειας κυκλοφορίας: Bayer Animal Health GmbH Leverkusen Germany 2. ΟΝΟΜΑΣΙΑ ΤΟΥ ΚΤΗΝΙΑΤΡΙΚΟΥ ΦΑΡΜΑΚΕΥΤΙΚΟΥ ΠΡΟΪΟΝΤΟΣ Advocate 40 mg + 4 mg spot-on διάλυμα επίχυσης για μικρόσωμες γάτες και κουνάβια Advocate 80 mg + 8 mg spot-on διάλυμα επίχυσης για μεγαλόσωμες γάτες Ιμιδακλοπρίδη, μοξιδεκτίνη 3. ΣΥΝΘΕΣΗ ΣΕ ΔΡΑΣΤΙΚΟ(Α) ΣΥΣΤΑΤΙΚΟ(Α) ΚΑΙ ΑΛΛΕΣ ΟΥΣΙΕΣ Ανά μονάδα δόσης (υπό τη μορφή πιπέτας) παρέχονται: Advocate για μικρόσωμες γάτες (< 4 kg) και κουνάβια Μονάδα Ιμιδακλοπρίδη Moξιδεκτίνη δόσης 0,4 ml 40 mg 4 mg Advocate για μεγαλόσωμες γάτες (> 4-8 kg) 0,8 ml 80 mg 8 mg Έκδοχα: Benzyl alcohol, 1 mg/ml butylhydroxytoluene (E 321, ως αντιοξειδωτικό) Διάλυμα χρώματος από διαυγές κίτρινο έως καστανόχρουν. 4. ΕΝΔΕΙΞΗ(ΕΙΣ) Για γάτες που είναι εκτεθειμένες ή υπάρχει υψηλός κίνδυνος να εκτεθούν σε μικτές παρασιτώσεις: την πρόληψη και τη θεραπεία των παρασιτώσεων από ψύλλους (Ctenocephalides felis), τη θεραπεία της ωτοδηκτικής ψώρας (Otodectes cynotis), τη θεραπεία της νωτοεδρικής ψώρας (Notoedres cati), την πρόληψη της διροφιλαρίωσης (προνύμφες των σταδίων L 3 και L 4 της Dirofilaria immitis), τη θεραπεία των παρασιτώσεων των γαστρεντερικών νηματωδών (προνύμφες του σταδίου L 4, άωρες ενήλικες και ενήλικες μορφές των Toxocara cati (ασκαριδίαση) και Ancylostoma tubaeforme (αγκυλοστομίαση)). Το προϊόν μπορεί να χρησιμοποιηθεί ως μέρος της θεραπείας της αλλεργικής από ψύλλους δερματίτιδας (ΑΨΔ). Για κουνάβια που είναι εκτεθειµένα ή υπάρχει υψηλός κίνδυνος να εκτεθούν σε µικτές παρασιτώσεις: την πρόληψη και τη θεραπεία των παρασιτώσεων από ψύλλους (Ctenocephalides felis), την πρόληψη της διροφιλαρίωσης (προνύµφες των σταδίων L 3 και L 4 της Dirofilaria immitis). 5. ΑΝΤΕΝΔΕΙΞΕΙΣ Να μη χορηγείται σε γάτες ηλικίας μικρότερης των 9 εβδομάδων. Να μη χρησιμοποιείται σε περίπτωση υπερευαισθησίας στα δραστικά συστατικά ή σε οποιοδήποτε από τα έκδοχα. 1\n2 Στα κουνάβια: Να μη χρησιμοποιείται το Advocate για μεγαλόσωμες γάτες (0,8 ml) ή το Advocate για σκύλους (οποιουδήποτε μεγέθους). Στους σκύλους πρέπει να χρησιμοποιείται το αντίστοιχο προϊόν Advocate για σκύλους, το οποίο περιέχει 100 mg/ml ιμιδακλοπρίδη και 25 mg/ml μοξιδεκτίνη. Να μην χορηγείται σε καναρίνια. 6. ΑΝΕΠΙΘΥΜΗΤΕΣ ΕΝΕΡΓΕΙΕΣ Η χρήση του προϊόντος σε γάτες είναι δυνατόν να έχει σαν αποτέλεσμα την εμφάνιση παροδικού αισθήματος κνησμού. Σε σπάνιες περιπτώσεις παρατηρήθηκαν λιπαρότητα τριχώματος, ερύθημα και εμετός. Τα συμπτώματα αυτά υποχωρούν άνευ περαιτέρω θεραπευτικής αγωγής. Σε σπάνιες περιπτώσεις, το προϊόν μπορεί να προκαλέσει τοπικές αντιδράσεις υπερευαισθησίας. Όταν το ζώο λείξει την περιοχή όπου εφαρμόσθηκε η θεραπεία, νευρικά συμπτώματα (πολλά από αυτά είναι παροδικού χαρακτήρα), όπως αταξία, γενικευμένος μυϊκός τρόμος, οφθαλμικά προβλήματα (διασταλμένες κόρες, μικρή μείωση του αντανακλαστικού του φωτός, νυσταγμός), ανωμαλίες στην αναπνοή, σιελόρροια και εμετός μπορεί να εμφανισθούν σε πολύ σπάνιες περιπτώσεις. Το προϊόν έχει πικρή γεύση. Σε σπάνιες περιπτώσεις είναι δυνατόν να παρατηρηθεί σιελόρροια, εάν το ζώο λείξει το σημείο που εφαρμόσθηκε το προϊόν. Αυτό δεν αποτελεί σύμπτωμα δηλητηριάσεως και υποχωρεί σε λίγα λεπτά άνευ περαιτέρω θεραπευτικής αγωγής. Ο σωστός τρόπος εφαρμογής του προϊόντος ελαχιστοποιεί την πιθανότητα να λείξει το ζώο, το σημείο εφαρμογής. Το προϊόν μπορεί σε πολύ σπάνιες περιπτώσεις να προκαλέσει στο σημείο που εφαρμόσθηκε το προϊόν μια αίσθηση που οδηγεί σε παροδικές αλλαγές της συμπεριφοράς όπως λήθαργο, ανησυχία και ανορεξία. Σε περίπτωση κατά λάθους λήψης του φαρμάκου από το στόμα θα πρέπει να χορηγηθεί συμπτωματική θεραπεία. Δεν υπάρχει γνωστό ειδικό αντίδοτο. Ενδείκνυται η χρήση ενεργού άνθρακα. Η συχνότητα των ανεπιθύμητων ενεργειών καθορίζεται χρησιμοποιώντας τον ακόλουθο κανόνα: - πολύ συχνή (περισσότερο από 1 στα 10 ζώα παρουσιάζουν ανεπιθύμητες ενέργειες κατά τη διάρκεια μιας θεραπείας) - συχνή (περισσότερο από 1 αλλά λιγότερο από 10 ζώα στα 100 ζώα) - μη συνηθισμένη (περισσότερο από 1 αλλά λιγότερο από 10 ζώα στα 1000 ζώα) - σπάνια (περισσότερο από 1 αλλά λιγότερο από 10 ζώα στα ζώα) - πολύ σπάνια (λιγότερο από 1 στα ζώα, συμπεριλαμβανομένων και των μεμονομένων αναφορών) Εάν παρατηρήσετε οποιαδήποτε σοβαρή ή άλλη ανεπιθύμητη ενέργεια που δεν αναφέρεται στο παρόν φύλλο οδηγιών χρήσης, παρακαλείσθε να ενημερώσετε σχετικώς τον κτηνίατρό σας. 7. ΕΙΔΗ ΖΩΩΝ Γάτες, Κουνάβια 8. ΔΟΣΟΛΟΓΙΑ ΓΙΑ ΚΑΘΕ ΕΙΔΟΣ, ΤΡΟΠΟΣ ΚΑΙ ΟΔΟΣ(ΟΙ) ΧΟΡΗΓΗΣΗΣ Μόνον για εξωτερική χρήση. Με σκοπό να εμποδίσουν το ζώο να λείξει το σημείο εφαρμογής του φαρμάκου, θα πρέπει τούτο να εφαρμοσθεί σε περιορισμένη περιοχή του τραχήλου του ζώου και στη βάση του κρανίου. Δοσολογικό σχήμα για γάτες: Η ελάχιστη συνιστώμενη δόση είναι ιμιδακλοπρίδη 10 mg/kg σωματικού βάρους και μοξιδεκτίνη 1,0 mg/kg σωματικού βάρους, που αντιστοιχεί σε 0,1 ml/kg σωματικού βάρους Advocate για γάτες. 2\n3 Το θεραπευτικό σχήμα θα πρέπει να βασίζεται στην ατομική κτηνιατρική διάγνωση και στην τοπική επιδημιολογική κατάσταση. Γάτες (kg σ.β.) Εμπορική Ονομασία Όγκος (ml) Ιμιδακλοπρίδη (mg/kg σ.β.) Moξιδεκτίνη (mg/kg σ.β.) 4 Advocate για μικρόσωμες γάτες 0,4 ελαχ. 10 ελαχ. 1 >4-8 Advocate για μεγαλόσωμες γάτες 0, > 8 Θα πρέπει να χρησιμοποιείται ο κατάλληλος συνδυασμός πιπετών. Θεραπεία και πρόληψη κατά των ψύλλων (Ctenocephalides felis) Με μία θεραπεία προλαμβάνεται η παρασίτωση από ψύλλους για 4 εβδομάδες. Προϋπάρχουσες νύμφες των ψύλλων στο περιβάλλον είναι δυνατόν να συνεχίσουν να εμφανίζονται για διάστημα 6 εβδομάδων ή και περισσότερο μετά τη θεραπεία, γεγονός που εξαρτάται από τις κλιματολογικές συνθήκες. Η θεραπεία με Advocate σε συνδυασμό με απολυμάνσεις του περιβάλλοντος σκοπεύει στη διακοπή του κύκλου ζωής των ψύλλων στο περιβάλλον. Τούτο έχει σαν αποτέλεσμα την ταχύτερη μείωση του πληθυσμού των ψύλλων στο χώρο του σπιτιού. Το προϊόν μπορεί να χρησιμοποιηθεί ως μέρος της στρατηγικής της θεραπείας της αλλεργικής από ψύλλους δερματίτιδας (ΑΨΔ) χορηγούμενο σε μηνιαία διαστήματα. Θεραπεία της ωτοδηκτικής ψώρας (Otodectes cynotis) Χορηγείται μία δόση του προϊόντος. Συνιστάται να πραγματοποιείται κλινική εξέταση του ζώου 30 ημέρες μετά τη θεραπεία, καθότι κάποια ζώα μπορεί να χρίζουν δεύτερο κύκλο θεραπείας. Μην εφαρμόζετε το προϊόν απευθείας στον ακουστικό πόρο. Θεραπεία της νωτοεδρικής ψώρας (Notoedres cati) Χορηγείται μία δόση του προϊόντος. Πρόληψη της Διροφιλαρίωσης (Dirofilaria immitis) Γάτες που βρίσκονται σε περιοχές που ενδημούν τα παράσιτα ή ταξιδεύουν σε τέτοιες περιοχές είναι δυνατόν να προσβληθούν από τις ενήλικες μορφές των παρασίτων. Ως εκ τούτου, πριν από την έναρξη της θεραπείας με Advocate θα πρέπει να ληφθούν υπόψη οι συστάσεις που περιγράφονται στο κεφάλαιο ΕΙΔΙΚΕΣ ΠΡΟΕΙΔΟΠΟΙΗΣΕΙΣ. Για την πρόληψη της διροφιλαρίωσης, το Advocate θα πρέπει να εφαρμόζεται σε μηνιαία διαστήματα κατά τη διάρκεια του έτους, όταν υπάρχουν κουνούπια (τα οποία αποτελούν τους ενδιάμεσους ξενιστές που μεταφέρουν και μεταδίδουν τις προνύμφες της διροφιλάριας). Το Advocate μπορεί να χορηγηθεί καθ όλη τη διάρκεια του έτους ή τουλάχιστον ένα μήνα προ της εκθέσεως των ζώων στα κουνούπια. Θα πρέπει επίσης να συνεχισθεί η χορήγησή του μηνιαίως και για ένα μήνα μετά την τελευταία έκθεση των ζώων στα κουνούπια. Για να καθιερωθεί ένας πρακτικός τρόπος χορήγησης, συνιστάται η χορήγηση του Advocate να γίνεται την ίδια ημερομηνία κάθε μήνα. Όταν το Advocate αντικαθιστά προϊόν που χρησιμοποιείται για την εν λόγω παρασίτωση, τότε η πρώτη θεραπεία πρέπει να δοθεί εντός ενός μήνα από την τελευταία δόση του αντικατασταθέντος φαρμακευτικού προϊόντος. Σε περιοχές που δεν ενδημούν τα εν λόγω παράσιτα, δε θα πρέπει να υπάρχει κίνδυνος οι γάτες να έχουν μολυνθεί. Στην περίπτωση αυτή, η εφαρμογή της θεραπείας μπορεί να γίνει χωρίς ιδιαίτερες προφυλάξεις. Θεραπεία της ασκαριδίασης και αγκυλοστομίασης (Toxocara cati και Ancylostoma tubaeforme) Σε περιοχές που ενδημούν διροφιλάριες, η μηνιαία θεραπεία είναι δυνατόν να μειώσει σημαντικά τον κίνδυνο επαναμόλυνσης που προέρχεται από ασκαρίδες και αγκυλοστόματα. Σε περιοχές που δεν ενδημούν οι διροφιλάριες, το προϊόν μπορεί να χρησιμοποιηθεί ως μέρος του προγράμματος της εποχιακής πρόληψης ενάντια των ψύλλων και των γαστρεντερικών νηματωδών. Δοσολογικό σχήμα για κουνάβια: Πρέπει να εφαρμόζεται μία πιπέτα Advocate spot-on διάλυμα για μικρόσωμες γάτες (0,4 ml) ανά ζώο. Να μην υπερβαίνετε τη συνιστώμενη δοσολογία. Το θεραπευτικό σχήμα θα πρέπει να βασίζεται στην τοπική επιδηµιολογική κατάσταση. 3\n4 Θεραπεία και πρόληψη κατά των ψύλλων (Ctenocephalides felis) Μία θεραπεία προλαμβάνει μελλοντική παρασίτωση από ψύλλους για 3 εβδομάδες. Εάν υπάρχει υψηλός κίνδυνος για βαριά παρασίτωση από ψύλλους, είναι πιθανό να χρειαστεί επανάληψη της χορήγησης μετά από 2 εβδομάδες. Πρόληψη της ιροφιλαρίωσης (Dirofilaria immitis) Κουνάβια που βρίσκονται σε περιοχές που ενδηµούν τα παράσιτα ή ταξιδεύουν σε τέτοιες περιοχές είναι δυνατόν να προσβληθούν από τις ενήλικες μορφές των παρασίτων. Ως εκ τούτου, πριν από την έναρξη της θεραπείας µε Advocate θα πρέπει να ληφθούν υπόψη οι συστάσεις που περιγράφονται στο κεφάλαιο ΕΙΔΙΚΕΣ ΠΡΟΕΙΔΟΠΟΙΗΣΕΙΣ. Για την πρόληψη της διροφιλαρίωσης, το Advocate θα πρέπει να εφαρµόζεται σε µηνιαία διαστήµατα κατά τη διάρκεια του έτους, όταν υπάρχουν κουνούπια (τα οποία αποτελούν τους ενδιάµεσους ξενιστές που µεταφέρουν και µεταδίδουν τις προνύμφες της διροφιλάριας). Το Advocate µπορεί να χορηγηθεί καθ όλη τη διάρκεια του έτους ή τουλάχιστον ένα µήνα προ της εκθέσεως των ζώων στα κουνούπια. Θα πρέπει επίσης να συνεχισθεί η χορήγησή του µηνιαίως και για ένα µήνα µετά την τελευταία έκθεση των ζώων στα κουνούπια. Σε περιοχές που δεν ενδηµούν τα εν λόγω παράσιτα, δε θα πρέπει να υπάρχει κίνδυνος τα κουνάβια να έχουν µολυνθεί. Στην περίπτωση αυτή, η εφαρµογή της θεραπείας µπορεί να γίνει χωρίς ιδιαίτερες προφυλάξεις. 9. ΟΔΗΓΙΕΣ ΓΙΑ ΤΗ ΣΩΣΤΗ ΧΟΡΗΓΗΣΗ Αφαιρέστε μία πιπέτα από τη συσκευασία και κρατήστε τη με το άνοιγμα προς τα επάνω. Αφαιρέστε το καπάκι περιστρέφοντάς το και τοποθετήστε το άλλο άκρο του καπακιού στην πιπέτα. Περιστρέψτε για να αποσφραγίσετε και στη συνέχεια απομακρύνετε το καπάκι. Διαχωρίστε το τρίχωμα του τραχήλου του ζώου στο ύψος της βάσης του κρανίου, έως ότου αποκαλυφθεί το δέρμα. Τοποθετήστε το άκρο της πιπέτας στο δέρμα και πιέστε σταθερά αρκετές φορές, ώστε όλο το περιεχόμενο της πιπέτας να μεταφερθεί απευθείας στο δέρμα. Η εφαρμογή του φαρμάκου στη βάση του κρανίου θα ελαχιστοποιήσει την πιθανότητα το ζώο να λείξει το προϊόν. Εφαρμόστε το φάρμακο μόνο σε άθικτο δέρμα. 4\n5 10. ΧΡΟΝΟΣ ΑΝΑΜΟΝΗΣ Δεν απαιτείται. 11. ΕΙΔΙΚΕΣ ΣΥΝΘΗΚΕΣ ΔΙΑΤΗΡΗΣΗΣ Να φυλάσσεται σε θέση, την οποία δεν βλέπουν και δεν προσεγγίζουν τα παιδιά. Να μη φυλάσσεται σε θερμοκρασία μεγαλύτερη των 30 ºC. Να μη χρησιμοποιείται αυτό το κτηνιατρικό φαρμακευτικό προϊόν μετά από την ημερομηνία λήξης που αναγράφεται στην ετικέτα και το κουτί. Η ημερομηνία λήξεως συμπίπτει με την τελευταία ημέρα του συγκεκριμένου μήνα. 12. ΕΙΔΙΚΗ(ΕΣ) ΠΡΟΕΙΔΟΠΟΙΗΣΗ(ΕΙΣ) Ειδικές προειδοποιήσεις για κάθε είδος ζώου: Η αποτελεσματικότητα του προϊόντος δεν έχει αποδειχθεί σε κουνάβια βάρους πάνω από 2 kg και ως εκ τούτου η δράση του φαρμάκου μπορεί να είναι μικρότερης διάρκειας σε αυτά τα ζώα. Σύντομη επαφή του ζώου με το νερό, μία ή δύο φορές μεταξύ των μηνιαίων διαστημάτων της θεραπείας δεν είναι δυνατό να μειώσει την αποτελεσματικότητα του προϊόντος. Ωστόσο, συχνό πλύσιμο με σαπούνι ή η εμβάπτιση του ζώου σε νερό είναι δυνατόν να μειώσει την αποτελεσματικότητα του προϊόντος. Είναι δυνατόν να αναπτυχθεί ανθεκτικότητα των παρασίτων σε κάποια συγκεκριμένη κατηγορία αντιπαρασιτικών μετά την συχνή και επαναλαμβανόμενη χρήση ενός ανθελμινθικού αυτής της κατηγορίας. Επομένως, η χρήση αυτού του προϊόντος θα πρέπει να βασίζεται στην εκτίμηση της κάθε μεμονομένης περίπτωσης και τις τοπικές επιδημιολογικές πληροφορίες σχετικά με την ισχύουσα ευαισθησία των ειδών των ζώων, προκειμένου να περιορίσει την πιθανότητα μιας μελλοντικής εμφάνισης επιλεκτικής ανθεκτικότητας. Η χρήση του προϊόντος θα πρέπει να βασίζεται στην επιβεβαιωμένη διάγνωση μικτής μόλυνσης (ή στον κίνδυνο μόλυνσης, όπου εφαρμόζεται η πρόληψη) την ίδια στιγμή (βλέπε επίσης παραγράφους 4 και 8). Ιδιαίτερες προφυλάξεις κατά τη χρήση σε ζώα: Η θεραπεία γατών βάρους μικρότερου του 1 kg και κουναβιών βάρους μικρότερου των 0,8 kg θα πρέπει να βασίζεται στην εκτίμηση κινδύνου-ωφέλειας. Η εμπειρία χρήσης του προϊόντος σε άρρωστα και εξασθενημένα ζώα είναι περιορισμένη, ως εκ τούτου η χρήση του στις περιπτώσεις αυτές θα πρέπει να βασίζεται στην εκτίμηση κινδύνουωφέλειας. Θα πρέπει να λαμβάνεται φροντίδα, ώστε να αποφεύγεται η επαφή του περιεχομένου της πιπέττας με τα μάτια ή το στόμα τόσο του ζώου που λαμβάνει το φάρμακο όσο και αυτού που βρίσκεται πλησίον του. Δεν επιτρέπεται στα ζώα, στα οποία έχει χορηγηθεί το φάρμακο να έρχονται μεταξύ τους σε επαφή. Θα πρέπει να ληφθεί ιδιαίτερη φροντίδα, ώστε η χορήγηση του φαρμάκου από το στόμα, στις φυλές τύπου Κόλεϋ ή Αγγλικού Ποιμενικού και των άλλων συγγενών να εμποδίζεται. Συνιστάται σε γάτες και κουνάβια που διαβιούν ή ταξιδεύουν σε περιοχές όπου ενδημούν διροφιλάριες να χορηγείται σε μηνιαία βάση το προϊόν με σκοπό την προστασία τους. Επειδή η ακρίβεια στην διάγνωση της ασθένειας αυτής είναι περιορισμένη, συνιστάται να επιχειρείται ο έλεγχος των παρασίτων σε γάτες και κουνάβια ηλικίας άνω των 6 μηνών πριν την έναρξη της προφυλακτικής αγωγής, διότι η χρήση του προϊόντος σε γάτες ή κουνάβια με ενήλικες μορφές παρασίτων μπορεί να προκαλέσει σοβαρές ανεπιθύμητες ενέργειες, συμπεριλαμβανομένου του θανάτου. Εάν διαγνωσθεί παρασίτωση από ενήλικες μορφές, θα πρέπει να αντιμετωπισθεί σύμφωνα με την τρέχουσα επιστημονική γνώση. Σε ορισμένες μεμονωμένες γάτες η μόλυνση από νωτοεδρική ψώρα μπορεί να είναι σοβαρή. Σε αυτές τις σοβαρές περιπτώσεις είναι απαραίτητη μια συνακόλουθη υποστηρικτική θεραπεία, καθώς η θεραπεία με το προϊόν από μόνη της δεν μπορεί να είναι επαρκής για να αποτρέψει το θάνατο του ζώου. Η ιμιδακλοπρίδη είναι τοξική στα πτηνά, κυρίως στα καναρίνια. 5\n6 Ιδιαίτερες προφυλάξεις που πρέπει να λαμβάνονται από το άτομο που χορηγεί το φαρμακευτικό προϊόν σε ζώα: Να αποφεύγεται η επαφή του φαρμάκου με το δέρμα, τα μάτια ή το στόμα. Δεν πρέπει να πίνετε, τρώγετε ή καπνίζετε κατά τη διάρκεια της εφαρμογής του φαρμάκου. Να πλένονται επιμελώς τα χέρια μετά τη χρήση. Μετά τη χορήγηση του προϊόντος μη χαϊδεύετε ή περιποιείστε το τρίχωμα του ζώου, έως ότου να στεγνώσει το σημείο, όπου εφαρμόστηκε το προϊόν. Να πλένεται με νερό και σαπούνι το δέρμα μετά από λάθος επαφή με το χορηγούμενο φάρμακο. Άτομα με γνωστό ιστορικό υπερευαισθησίας στο έκδοχο (benzyl alcohol), στην ιμιδακλοπρίδη ή στη μοξιδεκτίνη θα πρέπει να χορηγούν το προϊόν με προσοχή. Σε πολύ σπάνιες περιπτώσεις το προϊόν μπορεί να προκαλέσει ευαισθητοποίηση του δέρματος ή αντιδράσεις παροδικού χαρακτήρα (π.χ. μούδιασμα, ερεθισμός ή αίσθημα καύσου/ μυρμηγκιάσματος). Σε πολύ σπάνιες περιπτώσεις το προϊόν μπορεί να προκαλέσει ερεθισμό του αναπνευστικού σε ευαίσθητα άτομα Εάν το προϊόν εισέλθει στα μάτια κατά λάθος, τότε να πλύνετε τα μάτια με άφθονο νερό. Εάν τα συμπτώματα στα μάτια και δέρμα επιμένουν ή το προϊόν κατά λάθος καταποθεί, αναζητείστε αμέσως ιατρική βοήθεια και επιδείξτε στον ιατρό το εσώκλειστο φύλλο οδηγιών χρήσεως ή την ετικέτα του φαρμακευτικού προϊόντος. Ο διαλύτης του Advocate είναι δυνατόν να δημιουργήσει κηλίδες ή να καταστρέψει κατά την επαφή του συγκεκριμένα υλικά, όπως δέρμα, ύφασμα, πλαστικά, λακαρισμένες επιφάνειες. Μετά την εφαρμογή του προϊόντος αφήστε να εξατμισθεί και στη συνέχεια να έλθει σε επαφή με τέτοια υλικά. Κύηση και γαλουχία: Η ασφάλεια σχετικά με την χορήγηση του κτηνιατρικού φαρμακευτικού προϊόντος κατά την διάρκεια της κυήσεως και γαλουχίας δεν έχει επιβεβαιωθεί. Κατά την διάρκεια μελετών με ιμιδακλοπρίδη ή μοξιδεκτίνη σε κουνέλια και επίμυες δεν παρατηρήθηκαν ανεπιθύμητες ενέργειες εμβρυοτοξικότητας, τερατογένεσης ή τοξικά συμπτώματα στην αναπαραγωγή. Χρησιμοποιήστε το προϊόν μόνο σύμφωνα με την εκτίμηση κινδύνου-ωφέλειας από τον υπεύθυνο κτηνίατρο. Αλληλεπιδράσεις με άλλα φαρμακευτικά προϊόντα και άλλες μορφές αλληλεπίδρασης: Κατά την διάρκεια της θεραπείας με Advocate δεν θα πρέπει να χορηγούνται άλλα αντιπαρασιτικά της κατηγορίας των μακροκυκλικών λακτονών. Δεν διαπιστώθηκαν αλληλεπιδράσεις μεταξύ του Advocate και των πλέον συνήθων σε χρήση κτηνιατρικών φαρμακευτικών προϊόντων ή ιατρικών ή χειρουργικών διαδικασιών. Υπερδοσολογία (συμπτώματα, μέτρα αντιμετώπισης, αντίδοτα): Δεν παρατηρήθηκαν ανεπιθύμητες ενέργειες μετά από την χορήγηση δεκαπλάσιας της συνιστώμενης δόσης. Όταν το προϊόν χορηγήθηκε σε πενταπλάσια της συνιστώμενης δόσης σε γατάκια κάθε 2 εβδομάδες και για 6 συνεχείς θεραπείες, δεν υπήρξε ανησυχία όσον αφορά την ασφάλεια. Παρατηρήθηκαν παροδική μυδρίαση, σιελόρροια, εμετός, και παροδική ταχύπνοια. Σε πολύ σπάνιες περιπτώσεις, μετά από κατά λάθους λήψη από του στόματος του φαρμάκου ή σε περίπτωση υπερδοσολογίας, μπορεί να εμφανισθούν νευρικά συμπτώματα (πολλά από αυτά είναι παροδικού χαρακτήρα), όπως αταξία, γενικευμένος μυϊκός τρόμος, οφθαλμικά προβλήματα (διασταλμένες κόρες, μικρή μείωση του αντανακλαστικού του φωτός, νυσταγμός), ανωμαλίες στην αναπνοή, σιελόρροια και εμετός. Όταν το προϊόν χορηγήθηκε σε κουνάβια σε πενταπλάσια της συνιστώμενης δόσης, κάθε 2 εβδομάδες για 4 συνεχείς θεραπείες, δεν υπήρξε καμιά ανεπιθύμητη ενέργεια ή ανεπιθύμητα κλινικά σημεία. Σε περίπτωση κατά λάθους λήψης του φαρμάκου από το στόμα θα πρέπει να χορηγηθεί συμπτωματική θεραπεία. Δεν υπάρχει γνωστό ειδικό αντίδοτο. Ενδείκνυται η χρήση ενεργού άνθρακα. 6\n7 13. ΕΙΔΙΚΕΣ ΠΡΟΦΥΛΑΞΕΙΣ ΑΠΟΡΡΙΨΗΣ ΕΝΟΣ ΧΡΗΣΙΜΟΠΟΙΗΘΕΝΤΟΣ ΚΤΗΝΙΑΤΡΙΚΟΥ ΦΑΡΜΑΚΕΥΤΙΚΟΥ ΠΡΟΪΟΝΤΟΣ Ή ΑΛΛΩΝ ΥΛΙΚΩΝ ΠΟΥ ΠΡΟΕΡΧΟΝΤΑΙ ΑΠΟ ΤΗ ΧΡΗΣΗ ΤΟΥ ΠΡΟΪΟΝΤΟΣ Τα φάρμακα δεν πρέπει να απορρίπτονται μέσω των λυμάτων ή των οικιακών αποβλήτων. Το Advocate δεν πρέπει να εισέρχεται στον υδροφόρο ορίζοντα καθώς αυτό ενδέχεται να είναι επικίνδυνο για τους ιχθείς και άλλους υδρόβιους οργανισμούς. Συμβουλευθείτε τον κτηνίατρό σας για τον τρόπο απόρριψης των χρησιμοποιηθέντων φαρμάκων. Τα μέτρα αυτά αποσκοπούν στην προστασία του περιβάλλοντος. 14. ΑΛΛΕΣ ΠΛΗΡΟΦΟΡΙΕΣ Η ιμιδακλοπρίδη δρα αποτελεσματικά ενάντια όλων των προνυμφικών σταδίων και των ενήλικων μορφών των ψύλλων. Οι προνύμφες των ψύλλων που βρίσκονται στο περιβάλλον φονεύονται, όταν έλθουν σε επαφή με ζώο στο οποίο χορηγήθηκε το προϊόν. Μεγέθη συσκευασίας: 0,4 ml, και 0,8 ml ανά πιπέτα: Βlister που περιέχει 1, 2, 3, 4, 6, 9, 12, 21 ή 42 πιπέττες μίας δόσεως έκαστη. Μπορεί να μην κυκλοφορούν όλες οι συσκευασίες. Για οποιαδήποτε πληροφορία σχετικά με το παρόν κτηνιατρικό φαρμακευτικό προϊόν, παρακαλείσθε να απευθυνθείτε στον τοπικό αντιπρόσωπο του κατόχου της άδειας κυκλοφορίας. *χορηγείται με συνταγή κτηνιάτρου* ΝΑ ΦΥΛΑΣΣΕΤΑΙ ΣΕ ΘΕΣΗ ΤΗΝ ΟΠΟΙΑ ΔΕΝ ΒΛΕΠΟΥΝ ΚΑΙ ΔΕΝ ΠΡΟΣΕΓΓΙΖΟΥΝ ΤΑ ΠΑΙΔΙΑ ΤΗΛ. ΚΕΝΤΡΟΥ ΔΗΛΗΤΗΡΙΑΣΕΩΝ:


Avatonpress: Κεντροαριστερά: Το ΠΑΣΟΚ απορρίπτει την εξ αποστάσεως ηλεκτρονική ψηφοφορία\nΠέμπτη, 21 Σεπτεμβρίου 2017 10:15 μ.μ.\nΜετ’ εμποδίων συνεχίζεται η διαδικασία για την ανάδειξη του ηγέτη του νέου φορέα της Κεντροαριστεράς.\nΗ σημερινή συνεδρίαση της επιτροπής Αλιβιζάτου αναβλήθηκε, καθώς τελεί -όπως και οι υποψήφιοι- εν αναμονή της απάντησης της Vodafone για το εάν θα αναλάβει το εγχείρημα της διαδικασίας.\nΩστόσο, υποψήφιοι που έχουν ταχθεί υπέρ της ηλεκτρονικής ψηφοφορίας φοβούνται ότι η απάντηση της εταιρείας «δεν είναι εύκολο να είναι θετική» για την εξ αποστάσεως ψηφοφορία.\nΟι διαφωνίες για την ηλεκτρονική ψηφοφορία\nΟι εσωτερικές αντιπαραθέσεις που έχουν προκύψει μεταξύ των υποψηφίων περιπλέκει την υπόθεση. Ως γνωστόν, η Φώφη Γεννηματά τάσσεται υπέρ της ηλεκτρονικής και εξ αποστάσεως ψηφοφορίας, αλλά ζητά περαιτέρω διασφαλίσεις με αυτοπρόσωπη παρουσία και χορήγηση pin στους ψηφοφόρους, για να αποφευχθούν φαινόμενα διπλοψηφίας και ως εκ τούτου να δοθεί εικόνα «φιάσκου» στη διαδικασία. Από την άλλη, οι κ.κ. Νίκος Ανδρουλάκης, Γιώργος Καμίνης, Σταύρος Θεοδωράκης, Γιάννης Μανιάτης και Γιάννης Ραγκούσης τάσσονται υπέρ της ηλεκτρονικής ψηφοφορίας.\nΜιλώντας στο iefimerida.gr, ένας εκ των υποψηφίων υποστηρίζει ότι μπορεί να βρεθεί μια συμβιβαστική «μέση οδός»: Να ισχύσει η ταυτοπροσωπία για τους ψηφοφόρους εντός Ελλάδας, αλλά να ισχύσει πλήρως η ηλεκτρονική ψηφοφορία εξ αποστάσεως για τους Ελληνες του εξωτερικού, οι οποίοι δεν είναι εύκολο να μετακινηθούν ενδεχομένως σε μεγάλα αστικά κέντρα μόνο για να ψηφίσουν.\nΩστόσο η Χ. Τρικούπη απορρίπτει κατηγορηματικά ένα τέτοιο ενδεχόμενο: «Για εμάς έχει τελειώσει αυτή η συζήτηση, δεν θα δεχθούμε να γίνει τίποτε άλλο, από αυτό που έχουμε ζητήσει: Την διασφάλιση της ταυτοπροσωπίας. Δεν γίνεται να αποδεχθούμε... μισή νοθεία. Καθολικά ηλεκτρονική ψηφοφορία και για τους Ελληνες του εξωτερικού και για τους εντός Ελλάδος μόνο με διασφαλίσεις» διαμηνύουν.\nΗ συζήτηση για την εξ αποστάσεως ψηφοφορία έχει «τραβήξει» πολύ και ορισμένοι ανησυχούν μήπως η εταιρεία Vodafone, η οποία είχε αναλάβει την online εκλογή αρχηγού στη ΝΔ, ζητήσει περισσότερο χρόνο για να αναλάβει την online εκλογή ηγέτη της Κεντροαριστεράς.\nΣε μια τέτοια περίπτωση «θα πρέπει να μας δικαιολογηθεί επαρκώς ο χρόνος που απαιτείται» λένε στο ΠΑΣΟΚ. Οσοι φοβούνται την «παράταση» υποστηρίζουν ότι η Vodafone είχε ως συμβατική υποχρέωση να καταστρέψει το λογισμικό με το οποίο ανέλαβε την ΝΔ και ως εκ τούτου θα απαιτηθεί χρόνος για να ετοιμάσει το καινούργιο.\nΠάντως ο Ν. Αλιβιζάτος ενημέρωσε χθες, Τρίτη, τους υποψηφίους και επισήμως ότι αναμένει απάντηση μόνο από την Vodafone καθώς οι άλλες δύο εταιρείες κινητής τηλεφωνίας δήλωσαν αδυναμία ή αδιαφορία να καλύψουν το εγχείρημα.\nΗ Vodafone σύμφωνα με πληροφορίες επρόκειτο να απαντήσει σήμερα, Τετάρτη αλλά μέχρι στιγμής δεν το έχει πράξει εξ ου και αναβλήθηκε η σημερινή συνεδρίαση της επιτροπής Αλιβιζάτου. Μάλιστα, ο Ν. Αλιβιζάτος, ενημέρωσε υποψήφιο για την ηγεσία που επικοινώνησε μαζί του για να κανονίσει περιοδεία την Παρασκευή, να φύγει ήσυχος καθώς μέσα στο Σαββατοκύριακο πιθανότατα δεν θα υπάρχουν νεότερα.\nΣε περίπτωση που τελικώς η Vodafone αρνηθεί να αναλάβει και την online ψηφοφορία κύκλοι του ΠΑΣΟΚ υποστηρίζουν ότι «υπάρχουν και άλλες λύσεις στην αγορά» για το εγχείρημα αυτό.\nΓια το ζήτημα των debates προκρίνεται και εκεί μια συμβιβαστική λύση: Αντί για 13 τηλεμαχίες – μία σε κάθε περιφέρεια – όπως ζητούσαν κάποιοι υποψήφιοι - πλέον οι περισσότεροι (Γεννηματά, Ανδρουλάκης, Καμίνης) συγκλίνουν στο να διεξαχθούν δύο debates με όλους τους υποψηφίους και άλλο ένα για τους δύο που θα περάσουν στον β’ γύρο, εφόσον η εκλογή δεν κριθεί την πρώτη Κυριακή.\nΤο διόλου αμελητέο ζήτημα αφορά και στο κόστος της όλης «επιχείρησης». Η Vodafone, είχε πάρει ως αμοιβή 800.000 ευρώ, για να καλύψει την ψηφοφορία στη ΝΔ το οποίο είχε σχεδόν καλυφθεί εξ ολοκλήρου από το «παράβολο» που κατέβαλαν οι ψηφοφόροι, οι οποίοι όμως ήταν πολλοί.\nΣτην περίπτωση της Κεντροαριστεράς, οι περισσότεροι εκτιμούν ότι θα προσέλθουν τελικώς να ψηφίσουν «αν και έχει γίνει ζημιά» όπως παραδέχονται, γύρω στους 150.000 άνθρωποι.\nΗ επιτροπή Αλιβιζάτου έχει προτείνει όσοι ψηφίσουν να καταβάλουν 4 ευρώ, ώστε να καλυφθεί μέρος του ποσού.


Τρελές Ειδήσεις: Χιούστον καλεί Μόσχα: Χρειαζόμαστε βοήθεια\nΌταν πέρυσι η NASA τερμάτισε το ιστορικό πρόγραμμα διαστημικών λεωφορείων, η πρόβλεψη ήταν ότι έως το 2016 θα είχε στη διάθεσή της τα σκάφη του μέλλοντος που θα της επέτρεπαν να ξαναπιάσει το νήμα εκεί όπου το άφησε. Το στοίχημα αυτό όμως χάθηκε και συνεπώς, τουλάχιστον μέχρι το 2017, η διαστημική υπηρεσία των Ηνωμένων Πολιτειών\nθα πρέπει να βασίζεται στη Ρωσία προκειμένου να μεταφέρει τους αστροναύτες της στο Διεθνή Διαστημικό Σταθμό (ISS).\nΤο πρόβλημα είναι πως ούτε αυτό είναι ένα ασφαλές στοίχημα. Κατά τους τελευταίους μήνες, το ρωσικό διαστημικό πρόγραμμα (Roscosmos) έχει με τη σειρά του πληγεί από μία σειρά αποτυχιών. Το Φεβρουάριο, μία προγραμματισμένη αποστολή της ρωσικής κάψουλας Soyuz προς τον ISS αναβλήθηκε λόγω προβλημάτων κατά τις δοκιμές, ενώ το Νοέμβριο του 2011 το σκάφος Phobos-Grunt που ταξίδευε προς το Φόβο, δορυφόρο του πλανήτη Άρη, παγιδεύτηκε σε χαμηλή τροχιά γύρω από τη Γη προτού καταπέσει στον Ειρηνικό Ωκεανό.\nΟι δυσκολίες της Roscosmos μόνο ευχάριστη είδηση δεν αποτελούν για τη NASA. Στα πλαίσια μίας ευρύτερης επαναξιολόγησης των χρηματοδοτικών της προτεραιοτήτων, η υπηρεσία αποφάσισε πριν από λίγα χρόνια να αποσύρει τα διαστημικά της λεωφορεία και να αναπτύξει μια νέα γενιά σκαφών σε συνεργασία με τον ιδιωτικό τομέα. Αυτή η στρατηγική σύμπραξη υποτίθεται ότι θα απελευθέρωνε κονδύλια που θα επενδύονταν σε πιο φιλόδοξα σχέδια όπως αποστολές εξερεύνησης σε αστεροειδείς και άλλους μακρινούς προορισμούς.\nΤο σχέδιο όμως δυστυχώς ναυάγησε λόγω καθυστερήσεων στην κατασκευή των νέων σκαφών, υποχρεώνοντας τους ιθύνοντες της NASA να μεταθέσουν το τέλος της συνεργασίας τους με τη Ρωσία από το 2016 στο 2017, χωρίς μάλιστα να αποκλείουν ότι περαιτέρω παρατάσεις μπορεί να αποδειχθούν αναγκαίες. Η χρήση Soyuz εκτιμάται ότι στοιχίζει στη NASA περίπου 450 εκατομμύρια δολάρια κάθε χρόνο.\nΑναρτήθηκε από Τρελές Ειδήσεις στις 10:09 μ.μ.\nΕτικέτες Διάφορα, Επιστήμες, Τεχνολογία


Ανανάς 180γρ. - Apokriti.gr\nΠαραδοσιακά Προϊόντα / Αποξηραμένα Φρούτα\nΑνανάς 180γρ. ποσότητα\nΚωδικός προϊόντος: 55202 Κατηγορία: Αποξηραμένα Φρούτα Ετικέτα: αποξηραμένα φρούτα\nΟ φρέσκος, αλλά και ο αποξηραμένος ανανάς είναι η μόνη γνωστή πηγή ενός ενζύμου που ονομάζεται βρομελίνη,\nτο οποίο έχει εξεταστεί σε πολλές επιστημονικές μελέτες για την αποτελεσματικότητά του στην ανακούφιση του πόνου στις αρθρώσεις,\nτον περιορισμό της φλεγμονής, την επιβράδυνση των όγκων στον οργανισμό\nκαι της μείωσης του χρόνου αποκατάστασης μετά από πλαστική χειρουργική επέμβαση.\nΝα σημειωθεί ότι ο αποξηραμένος ανανάς είναι ακόμα πιο υγιεινός καθώς\nστερείται τα οξέα και το νερό που επιβαρύνουν την στομαχική λειτουργία.\nΆσθμα: Οι κίνδυνοι για την ανάπτυξη άσθματος είναι χαμηλότεροι σε άτομα\nπου καταναλώνουν μεγάλη ποσότητα ορισμένων θρεπτικών ουσιών.\nΜία από αυτές τις θρεπτικές ουσίες είναι το β-καροτένιο, που υπάρχει εν αφθονία\nσε φυτικές τροφές όπως ο ανανάς, το μάνγκο, η παπάγια, τα βερίκοκα, το μπρόκολο, το πεπόνι, η κολοκύθα και τα καρότα.\nΥπέρταση: Η αύξηση της πρόσληψης καλίου μέσω της διατροφής μπορεί να βοηθήσει στην μείωση της αρτηριακής πίεσης.\nΟ ανανάς είναι μια εξαιρετική πηγή καλίου.\nΕπίσης, η υψηλή πρόσληψη καλίου σχετίζεται με 20% μείωση του κινδύνου θανάτου από κάθε αιτία.\nΚαρκίνος: Ως μια εξαιρετική πηγή του ισχυρού αντιοξειδωτικού, βιταμίνη C,\nο ανανάς μπορεί να βοηθήσει στην καταπολέμηση του σχηματισμού ελεύθερων ριζών, που είναι γνωστό ότι προκαλούν καρκίνο.\nΔιαβήτης: Μελέτες έχουν δείξει ότι οι διαβητικοί τύπου-1, οι οποίοι ακολουθούν δίαιτες με υψηλή περιεκτικότητα σε ίνες,\nέχουν χαμηλότερα επίπεδα γλυκόζης στο αίμα τους και εκείνοι που έχουν\nδιαβήτη τύπου-2 έχουν σημαντική βελτίωση στα επίπεδα σακχάρου στο αίμα, στα λιπίδια και στα επίπεδα ινσουλίνης.\nΈνας μέσου μεγέθους ανανάς έχει περίπου 13 γραμμάρια φυτικών ινών.\nΥγεία της καρδιάς: Η περιεκτικότητα του ανανά σε φυτικές ίνες, κάλιο και βιταμίνη C,\nτον κάνουν κορυφαία τροφή για την καρδιά.\nΣε μια μελέτη, εκείνοι που κατανάλωναν 4.069 mg καλίου την ημέρα,\nείχαν 49% χαμηλότερο κίνδυνο θανάτου από ισχαιμική καρδιακή νόσο\nσε σύγκριση με όσους κατανάλωναν λιγότερο κάλιο (περίπου 1000 mg ανά ημέρα).\nΕπίσης, η αυξημένη πρόσληψη καλίου έχει συνδεθεί επιστημονικά με μειωμένο κίνδυνο εγκεφαλικού επεισοδίου,\nμε την προστασία έναντι της απώλειας της μυϊκής μάζας,\nμε τη διατήρηση της οστικής πυκνότητας και με τη μείωση σχηματισμού πετρών στα νεφρά.\nΣυστατικά:Ανανάς αποξηραμένος, ζάχαρη, Ρυθμιστής οξύτητας:Κιτρικό Οξύ (Ε330) Συντηρητικό:Διοξείδιο του θείου (Ε220).\nΔώστε πρώτος μία αξιολόγηση “Ανανάς 180γρ.” Ακύρωση απάντησης


ΦΙΛΙΑΤΕΣ - ΡΑΔΙΟΦΙΛΙΑΤΙ: Εορτάστηκε με λαμπρότητακαι φέτος η εορτή του Αγίου Δημητρίου στους Φιλιάτες\nΕορτάστηκε με λαμπρότητακαι φέτος η εορτή του Αγίου Δημητρίου στους Φιλιάτες\nΜε μεγαλοπρέπεια και λαμπρότητα εορτάστηκε και φέτος ο Άγιος Δημήτριος στους Φιλιάτες παρουσία πλήθους πιστών. Το πρωί της Τρίτης 26 Οκτώβριου 2016 τελέσθηκε πανηγυρική Θεια Λειτουργία μετά αρτοκλασίας στον Ιερό Ναό Αγίου Δημητρίου Φιλιατών Θεσπρωτίας παρουσία πλήθος κόσμου και των αρχών.Το απόγευμα στις 18.30 μ.μ. έγινε η περιφορά της εικόνας του Αγίου στην πόλη των Φιλιατών.Από τους πρώτους παρευρέθηκε στην περιφορά ο βουλευτής κ Β. Γιόγιακας.\nΠ Ρ Ο Γ Ρ Α Μ Μ Α - Εορτασμού της Ιστορικής Επετείου της 28ης Οκτωβρίου 1940, στην πόλη της Ηγουμενίτσας (έδρα νομού)\n-Ομιλίες σε ειδικές συγκεντρώσεις στα σχολεία Α/θμιας και Β/θμιας Εκπαίδευσης.\n1.Ώρα 07.30΄: Θα σημάνουν χαρμόσυνα οι καμπάνες του Ιερού Ναού του Ευαγγελισμού της Θεοτόκου της πόλης.\n2.Ώρα 10.30΄: Επίσημη δοξολογία στον Ιερό Ναό Ευαγγελισμού της Θεοτόκου της πόλης, χοροστατούντος του Σεβασμιωτάτου Μητροπολίτου Παραμυθιάς, Φιλιατών, Γιρομερίου και Πάργας κ.κ. ΤΙΤΟΥ.\n-Μετά τη δοξολογία, εκφώνηση του πανηγυρικού της ημέρας από τον κ. Θωμάζο Δημήτριο Καθηγητή Φυσικής Αγωγής του 1ου Δημοτικού Σχολείου Ηγουμενίτσας.\n-Πέρας προσέλευσης επισήμων για τη δοξολογία, η 10.05΄ώρα.\n3.Ώρα 11.15΄: Επιμνημόσυνη δέηση στο Μνημείο Ηρώων της πόλης και κατάθεση στεφάνων από τους κ.κ.:\nγ - Βουλευτή Νομού Θεσπρωτίας κ. Γιόγιακα Βασίλειο\nΥπεύθυνο για τον συντονισμό όλων των τμημάτων της παρέλασης ορίζουμε τον υπεύθυνο θεμάτων Φυσικής Αγωγής της Β/θμιας Εκπαίδευσης κ. Πασχοδήμα Γεώργιο\n-Ο Βουλευτής νομού Θεσπρωτίας κ. Κάτσης Μάριος\n-Ο Βουλευτής νομού Θεσπρωτίας κ. Γιόγιακας Βασίλειος\n-Ο Περιφερειάρχης Ηπείρου κ. Αλέξανδρος Καχριμάνης\n-Ο Πρόεδρος και ο Εισαγγελέας Πρωτοδικών Θεσπρωτίας\n-Ο Ανώτερος Διοικητής Φρουράς Φιλιατών\n-Ο Δήμαρχος Ηγουμενίτσας\n-Ο Δήμαρχος Φιλιατών\n-Η Δήμαρχος Σουλίου\n-Οι πρώην Υπουργοί\n-Ο Πρόεδρος του Τ.Ε.Ι. Ηπείρου\n-Ο Πρόεδρος του Περιφερειακού Συμβουλίου Ηπείρου\n-Οι Πρόεδροι των Δημοτικών Συμβουλίων Ηγουμενίτσας – Φιλιατών- Σουλίου\n-Οι Περιφερειακοί Σύμβουλοι Θεσπρωτίας\n-Οι Δημοτικοί Σύμβουλοι Ηγουμενίτσας\n-Οι πρώην Βουλευτές\n-Οι Πρόεδροι των Δ.Σ. των Ν.Π.Δ.Δ.\n-Ο Πρόεδρος του Οργανισμού Λιμένος Ηγουμενίτσας\n-Ο Δ/ντης του Τελωνείου Ηγουμενίτσας\n-Οι Αξιωματικοί των Ενόπλων Δυνάμεων, των Σωμάτων Ασφαλείας, του Λιμενικού και Πυροσβεστικού Σώματος, εν ενεργεία, κατά ιεραρχική τάξη\n-Οι Πρόεδροι των Αναπηρικών και Εφεδροπολεμιστικών Οργανώσεων\n-Εκπρόσωποι Αγωνιστών Εθνικής Αντίστασης\n-Ο Πρόεδρος του Επιμελητηρίου Θεσπρωτίας\n-Ο Πρόεδρος του Εργατοϋπαλληλικού Κέντρου Ν. Θεσπρωτίας\n-Ο Πρόεδρος της Ένωσης Αγροτικών Συνεταιρισμών Θεσπρωτίας\n-O Σύλλογος Πολυτέκνων Γονέων Ηγουμενίτσας\n-Όλος ο λαός της πόλης\n-Τα σχετικά με την ιεροτελεστία, η Ιερά Μητρόπολη Παραμυθιάς, Φιλιατών, Γιρομερίου και Πάργας και το εκκλησιαστικό συμβούλιο του ιερού ναού.\n-Τα σχετικά με τη σήμανση των χώρων της παρέλασης κ.λ.π., τη φωταγώγηση της πόλης και το σημαιοστολισμό οδών και πλατειών καθώς και την Φιλαρμονική ο Δήμος Ηγουμενίτσας.\n-Για τη σήμανση των χώρων της παρέλασης, οι αρμόδιοι του Δήμου θα συνεργαστούν με τον υπεύθυνο θεμάτων Φυσικής Αγωγής της Β/θμιας Εκπ/σης.\n-Τα σχετικά με την τήρηση της τάξης η Αστυνομική Δ/νση Θεσπρωτίας.\n-Τα σχετικά με τη συγκρότηση ενός τμήματος με παραδοσιακές στολές και την τοποθέτηση δεικτών προ των επισήμων, ο Δήμος Ηγουμενίτσας σε συνεργασία με τον υπεύθυνο θεμάτων Φυσικής Αγωγής της Β/θμιας Εκπαίδευσης και τους Πολιτιστ. συλλόγους της περιοχής.\n●Το παρόν επέχει θέση επίσημης πρόσκλησης και να δημοσιευθεί με μέριμνα του Δήμου Ηγουμενίτσας στα κεντρικότερα σημεία της πόλης.-\nΑναρτήθηκε από FILIATES στις 11:22 π.μ.


Έδωσε απαντήσεις ο Δημ.Καμπόσος για τον Παναργειακό - Argonafplia Sport\nΑρχική Α1 ΑΡΓΟΛΙΔΑΣ ΠΑΝΑΡΓΕΙΑΚΟΣ Έδωσε απαντήσεις ο Δημ.Καμπόσος για τον Παναργειακό\nΈδωσε απαντήσεις ο Δημ.Καμπόσος για τον Παναργειακό\nΑπαντήσεις έδωσε ο δήμαρχος Άργους-Μυκηνών Δημ.Καμπόσος, σχετικά με τα συμβαίνοντα στον Παναργειακό, την εμπλοκή του και το μέλλον.\nΣε γενικές γραμμές ανέφερε οτι ο ίδιος δύο φορές ενεπλάκη με τον Παναργειακό, βρίσκοντας χορηγούς και τις δύο τον εξέθεσαν κάποιοι. Τόνισε οτι η ομάδα χρειάζεται λεφτά και δεν αρκούν αυτοί οι 30 ή οι 45 που πάνε στις γενικές συνελεύσεις.\nΠιο χαρακτηριστικά, ανέφερε μεταξύ άλλων:\nΣτον Παναργειακό, κάθε χρόνο ψάχνουμε να βρούμε περίπου 300.000 ευρώ να τα ρίξουμε στην τουαλέτα, μετά να τραβήξουμε το καζανάκι και να καταλήξουν στον βιολογικό…Έτσι είναι η κατάσταση.\nΠοιός θα βρεθεί να δώσει κάθε χρόνο αυτά τα λεφτά;\nΟ Δήμος έφερε πριν κάποια χρόνια έναν άνθρωπο- κάποιον χορηγό. Ο Ελληνοαυστραλός έδωσε 220.000 ευρώ και στο τέλος κάποιοι άλλαζαν και τη φανέλα ενός ποδοσφαιριστή ώστε αν χρειασθεί να τιμωρηθούμε στον αγώνα με την Ελευσίνα! Τότε είχαμε πολύ καλή ομάδα και μπορούσαμε να ανέβουμε.\nΚάποιοι δεν θέλουν η ομάδα να βγει κατηγορία, την θέλουν τρίτη-τέταρτη.\nΠέρυσι μέσω χορηγών δώσαμε 145.000+40.000 οι πινακίδες+30.000 κάποια άλλα έσοδα συν τα διαρκείας…Κι ενώ ο προϋπολογισμός ήταν 200.000 φθάσαμε τις 310.000! Εγώ δεν αναμείχθηκα πουθενά.\nΕδώ όλοι θέλουν έναν άνθρωπο από την Αθήνα να θέλει να μας φέρει …δύο διαμερίσματα.\nΑυτή η πόλη έχει 30.000 είδατε πόσα εισιτήρια έκοβε πέρυσι;\nΦέραμε ανθρώπους με κύρος, έδωσαν τα λεφτά τους και δεν τους κρατήσαμε. Ο άνθρωπος που έδωσε πέρυσι τα λεφτά του, δεν έχει σκοπό να ξανάρθει.\nΗ διοίκηση να κάνει τον απολογισμό της δημόσια, να πεί τί έκανε τα λεφτά, να παραιτηθεί\nκαι τότε να έρθουν αυτοί που λένε οτι αγαπάνε τον Παναργειακό να αναλάβουν.\nΑς κάνουν μια εταιρία λαϊκής βάσης, ας ξεκινήσουν από κάτω, με παιδιά από τις ακαδημίες, όπως γινόταν κάποτε.\nΣυγχαρητήρια στα παιδιά που πήγαν και έπαιξαν στο Ύπατο, αλλά η ομάδα χρειάζεται λεφτά για να συνεχίσει.\nΑφήστε ήσυχο τον δήμαρχο. Δύο φορές έδωσε την ψυχή του και τις δύο φορές τον\nπροσέβαλαν. Είμαι οργισμένος. Τί δουλειά έχει ο δήμαρχος να είναι συνεχώς μπλεγμένος με τον Παναργειακό; Υπάρχουν τόσες ομάδες στην πόλη, σε τόσα αθλήματα…\nΠροηγούμενο άρθροΑργολίδα: “Φτωχό” 0-0 στο φιλικό Ναύπλιο 2017-Κορωνίδα Κοιλάδας\nΕπόμενο άρθροΠοδόσφαιρο: Στo εξοχικό του στην Επίδαυρο ο Θ.Παχατουρίδης


KADMOS: Ευρώ, η τελευταία ουτοπία της Ευρώπης\nΕυρώ, η τελευταία ουτοπία της Ευρώπης\nΓιάννης Ν. Μπασκόζος ΔΗΜΟΣΙΕΥΣΗ ‘’ TO ΒΗΜΑ’’ : 03/06/2012,\nΈνα από τα δεκάδες γλυπτά ύψους 1.50 μ που απεικόνιζαν το νέο νόμισμα και είχαν στηθεί τον Αύγουστο του 2000σε διάφορα σημεία της «Πόλης του Ευρώ» Φραγκφούρτης. Δύο χρόνια αργότερα το ευρώ θα γινόταν το νόμισμα όλων των χωρών της ευρωζώνης.\nΟ γάλλος καθηγητής Οικονομικών και σύμβουλος γαλλικών κυβερνήσεων Ζαν Πιζανί-Φερί ακτινογραφεί τον μεγάλο ασθενή που είναι το κοινό ευρωπαϊκό νόμισμα, παρουσιάζει τα σενάρια εξόδου από την κρίση και αξιολογεί τις πιθανότητες επιτυχίας τους\nΗ Ευρωπαϊκή Ένωση δημιούργησε το ευρώ και περίπου για μια δεκαετία, από το 1999 ως το 2008, το νόμισμα έμοιαζε χωρίς προβλήματα, σχεδόν «είχε γίνει βαρετό», όπως γράφει ο Ζαν Πιζανί-Φερί. Ο πληθωρισμός ήταν ανύπαρκτος και τα επιτόκια χαμηλά. Άπαντες πίστευαν ότι η οικονομική ζωή θα συνεχιζόταν ως ευθεία γραμμή. Όμως οι υπόγειες εντάσεις συσσωρεύονταν, λέει ο γάλλος καθηγητής Οικονομικών στο βιβλίο του: « Η αφύπνιση των δαιμόνων, η κρίση του ευρώ και πώς να βγούμε από αυτήν» (Εκδόσεις Πόλις), για να γίνουν δαίμονες που άρχισαν να σκορπούν εφιάλτες στην Ευρώπη.\nΗ ΕΕ, η Επιτροπή, το Eurogroup αλλά και το ΔΝΤ, ενώ θα έπρεπε να είχαν σημάνει συναγερμό, δεν είχαν καν μηχανισμούς για να αντιμετωπίσουν κάποια κρίση. Η ελληνική περίπτωση από μόνη της ήταν, κατά τον συγγραφέα, ήσσονος σημασίας, αλλά αποκάλυψε με ωμό τρόπο τον ανολοκλήρωτο χαρακτήρα της ευρωπαϊκής νομισματικής ενοποίησης και την έκταση των διαφωνιών για τον τρόπο με τον οποίον εκείνη έπρεπε να ολοκληρωθεί.\nΟ Ζαν Πιζανί σε αυτή τη μελέτη του - παραγγέλθηκε ως εναρκτήρια ομιλία από το Πανεπιστήμιο του Φράιμπουργκ στην ετήσια συνέλευσή του - παραθέτει αναλυτικά το πώς φθάσαμε στη σημερινή κρίση και ποια είναι τα βασικά ερωτήματα που τίθενται σήμερα για την ΕΕ, παραθέτοντας και κάποια συμπεράσματα και προτάσεις.\nΚατά τον Πιζανί το ευρώ ήταν «η τελευταία ουτοπία μιας εποχής, του τέλους του 20ού αιώνα, η οποία διακήρυσσε ότι είχε θεραπευτεί από τις ουτοπίες». Η ουτοπία έγκειτο στο ότι πολλοί πίστευαν πως εύκολα, μέσω της νομισματικής ενοποίησης, θα οδηγούμασταν στις Ηνωμένες Πολιτείες της Ευρώπης ή, τέλος πάντων, σε κάτι ανάλογο των ΗΠΑ. Ωστόσο οι διορθωτικοί μηχανισμοί στις ΗΠΑ λειτουργούν, ενώ στην Ευρώπη είναι ανίσχυροι. Οι τράπεζες αποτελούν ένα βαρίδι καθώς έμαθαν «να ζουν ως παγκόσμιες ή ευρωπαϊκές και να πεθαίνουν ως εθνικές». Κυρίως, οι Ευρωπαίοι δεν είχαν μηχανισμούς να αποτρέψουν μια κρίση επειδή δεν συμφωνούν από πριν για τα μέτρα που πρέπει να λάβουν.\nΟ Πιζανί μελετά την περίπτωση της εξόδου μιας χώρας από το ευρώ και φέρνει ως παράδειγμα την Ελλάδα. Για τον συγγραφέα, αυτό είναι πολύ δύσκολο για τέσσερις βασικούς λόγους. Ο πρώτος είναι νομικός: δεν προβλέπεται από την ευρωπαϊκή συνθήκη καμία διάταξη αποπομπής χώρας-μέλους από την ευρωζώνη. Ο δεύτερος λόγος είναι τεχνικός, όχι τόσο σημαντικός αλλά όχι και αμελητέος: η αποχώρηση θα απαιτούσε πολυετή προετοιμασία, προσαρμογή των πληροφορικών συστημάτων κ.τ.λ.\nΟ τρίτος και πολύ βασικός λόγος είναι ο οικονομικός: την αξία του νέου νομίσματος θα την καθόριζαν οι αγορές, κάτι που θα το υποτιμούσε περισσότερο από όσο αναμένεται και θα βύθιζε για ένα μεγάλο διάστημα την οικονομία της χώρας. Τέλος, ο τέταρτος και σοβαρότερος λόγος είναι χρηματοοικονομικού χαρακτήρα: τα περιουσιακά στοιχεία και τα χρέη των νοικοκυριών, των επιχειρήσεων και του κράτους που αποτιμώνται σήμερα σε ευρώ θα έπρεπε να μετατραπούν στο νέο νόμισμα, οπότε κάποιοι λίγοι θα κέρδιζαν, αλλά οι πολλοί θα χρεοκοπούσαν αυτομάτως. «Θα ήταν σαν να μπαίνουν βιαίως σε κλήρο ο πλούτος και η καταστροφή» σχολιάζει ο Πιζανί. Ο συνδυασμός αυτών των λόγων θα οδηγούσε σε μια γενικευμένη χρεοκοπία του κράτους, των επιχειρήσεων και των τραπεζών.\nΛιτότητα και αλληλεγγύη\nΟ Ζαν Πιζανί-Φερί εξετάζει μια σειρά από λύσεις που θα μπορούσαν να βγάλουν την ΕΕ από την κρίση. Δυστυχώς όλες οι προτάσεις του είναι επισφαλείς - το παραδέχεται και ο ίδιος - καθώς απαιτούν πολλές προϋποθέσεις για την επιτυχία τους. Τα ερωτήματα που αντιμετωπίζουν οι Ευρωπαίοι συμπυκνώνονται, κατά τον συγγραφέα, σε τρία ζητήματα: ποιες είναι οι αρχές πάνω στις οποίες θα στηριχτούν για να επιλύσουν την κρίση χρέους, πώς θα διαμορφωθεί η πολιτική οργάνωση της ευρωζώνης και πώς θα γίνει η ανάκαμψη της Νότιας Ευρώπης.\nΟι διαφαινόμενες λύσεις μπορεί να στηριχτούν στη λιτότητα, στην ενίσχυση των τραπεζών ή στην αλληλεγγύη ανάμεσα στα κράτη της ευρωζώνης. Η λιτότητα δεν συνιστάται, διότι μακροπρόθεσμα δεν αποδίδει. Το δυνάμωμα των τραπεζών θα έπρεπε να γίνει, όμως, με την οικειοθελή αποκόλληση των κρατών από αυτά - τίποτε όμως δεν δείχνει ότι τα ίδια τα κράτη το επιθυμούν. Τέλος, η λύση με τις καλύτερες προϋποθέσεις είναι η αλληλεγγύη των κρατών της ευρωζώνης.\nΣτο πλαίσιο αυτό η έκδοση ευρωομολόγων (σε διάφορες ζώνες, ανάλογα με το ύψος του χρέους κάθε χώρας) θα ήταν μια κάποια λύση. Ομως κάτι τέτοιο θα απαιτούσε έναν μηχανισμό που θα είχε στόχο να προλαμβάνει τα γεγονότα. Αυτό σημαίνει ότι η έκδοση τίτλων και το μελλοντικό ισοζύγιο των δημοσίων οικονομικών θα πρέπει να παραμείνουν οι μόνοι τομείς όπου θα μπορεί να παρεμβαίνει η ευρωζώνη, αμφισβητώντας τις αποφάσεις των κοινοβουλίων. Δηλαδή η έκδοση ευρωομολόγων δεν νοείται σε μόνιμη βάση χωρίς μια μορφή πολιτικής ένωσης, κάτι που προϋποθέτει ασφαλώς μια νέα συνθήκη μεταξύ των μελών της ευρωζώνης.\nΤέλος, η αποκατάσταση της οικονομίας της Νότιας Ευρώπης χρειάζεται να γίνει με αναπροσαρμογή των σχεδίων ανάπτυξης. Η επιστροφή στο παρελθόν δεν έχει κανένα νόημα.\nΤα κράτη της Βόρειας Ευρώπης πρέπει να βοηθήσουν τα κράτη της Νότιας να αναπροσαρμόσουν τις οικονομικές αναπτυξιακές πολιτικές τους. Ο Πιζανί πιστεύει ότι, αν δεν αποκατασταθεί η εσωτερική ισορροπία στην ευρωζώνη, χωρίς επενδύσεις και θέσεις εργασίας στη Νότια Ευρώπη, η νομισματική ένωση δεν θα επιβιώσει με τη σημερινή της μορφή.\nΗ λύση ένα νέο συμβόλαιο\nO Ζαν Πιζανί-Φερί προτείνει μια προωθημένη οικονομική ενοποίηση που θα επιλύει τις αποκλίσεις, το τέλος της στρεβλής αλληλεπίδρασης ανάμεσα στις τράπεζες και στα κράτη, έτσι ώστε να επικρατήσει ένας τραπεζικός και χρηματοπιστωτικός φεντεραλισμός, καθώς και τη δημιουργία ενός νέου συμβολαίου, μιας πολιτικής ένωσης ανάμεσα στα ευρωπαϊκά κράτη, που θα στηρίζεται στις αρχές της αλληλεγγύης και της ευθύνης.\nΦυσικά είναι αμφίβολο αν η Γερμανία θα θελήσει να προχωρήσει σε ένα τέτοιο φιλόδοξο σχέδιο. Από την άλλη, ούτε η Γαλλία είναι έτοιμη να το δεχτεί, αφού έχει ήδη απορρίψει το σχέδιο του Ευρωπαϊκού Συντάγματος. Μπορούν άραγε αυτές οι δύο χώρες να υπερβούν τις εθνικές προκαταλήψεις τους και να σκεφτούν ευρωπαϊκά; Είναι το κύριο ερώτημα που κατά τον συγγραφέα καλούνται να απαντήσουν


«Δεν καθάριζαν τα Εξάρχεια επειδή δεν ήθελαν» | Protagon.gr\nΕικόνα από τον εσωτερικό χώρο ενός από τα κτίρια που είχαν καταληφθεί και εκκενώθηκαν |\nΑπό το 2016 έχουν γίνει καταγγελίες από ιδιοκτήτες και έχουν δοθεί εισαγγελικές παραγγελίες για την εκκένωση καταλήψεων στα Εξάρχεια. Υψηλόβαθμες πηγές του υπουργείου Προστασίας του Πολίτη επεσήμαναν στο Protagon ότι αυτές δεν εκτελούνταν λόγω έλλειψης... βούλησης των προηγουμένων κυβερνώντων\nProtagon Team 27 Αυγούστου 2019, 19:02\nΕικόνα από τον εσωτερικό χώρο ενός από τα κτίρια που είχαν καταληφθεί και εκκενώθηκαν\nΕισαγγελικές παραγγελίες για την εκκένωση των κτιρίων των καταλήψεων στα Εξάρχεια από τις αστυνομικές δυνάμεις υπάρχουν εδώ και χρόνια. Απ’ ό,τι φαίνεται όμως δεν εφαρμόζονταν – τουλάχιστον όχι στην πλειοψηφία των περιπτώσεων. «Προφανώς δεν υπήρχε η βούληση» αναφέρουν στο Protagon υψηλόβαθμες πηγές του υπουργείου Προστασίας του Πολίτη, ρίχνοντας το βάρος των ευθυνών σε προηγούμενες ηγεσίες. «Η αστυνομία δεν μπαίνει σαν να κάνει έφοδο παρά μόνο σε συγκεκριμένους χώρους όπου υπάρχει παράνομη κατάληψη και απόφαση εισαγγελέα για την εκκένωσή του κτιρίου. Όλα θα γίνουν με βάση το νόμο», επισημαίνουν οι ίδιες πηγές.\nΚαταγγελίες και μηνύσεις από ιδιοκτήτες των κτιρίων των καταλήψεων που εκκενώθηκαν τη Δευτέρα, έπειτα από επιχείρηση της αστυνομίας, είχαν γίνει από το 2016 και μετά. Σε μία περίπτωση, ενώ υπήρχε εισαγγελική παραγγελία, αυτή δεν εφαρμοζόταν επί τρία χρόνια. Σε άλλη περίπτωση, η παραγγελία του εισαγγελέα είχε δοθεί πριν από εννέα μήνες. Και πάλι τα ίδια. «Από τα Εξάρχεια απουσίαζε ο νόμος και η τάξη, το δίκαιο και η ειρήνη», σημειώνουν πηγές του υπουργείου Προστασίας του Πολίτη. «Η αστυνομία εδώ και ένα μήνα έχει μπει στα Εξάρχεια και μαζεύει όπλα, κακοποιούς, εγκληματίες. Αυτό το οποίο γίνεται πλέον είναι, μέρα με τη μέρα, η περιοχή να καθαρίζει από τα εγκληματικά φαινόμενα που, μαζί με τις παράνομες καταλήψεις, αποτελούν πυρήνες ανομίας», καταλήγουν.\nΣε δύο από τα κτίρια των Εξαρχείων βρέθηκαν 143 μετανάστες (ανάμεσά τους και 35 ανήλικοι) από τους οποίους η συντριπτική πλειοψηφία θα μεταβεί σε ανοικτές δομές φιλοξενίας, καθώς έχουν αιτηθεί άσυλο και αναμένουν την έκβαση των αιτημάτων τους. Τα κτίρια αυτά εντοπίζονται επί της οδού Σπύρου Τρικούπη. Το τρίτο κτίριο για το οποίο εφαρμόστηκε τη Δευτέρα η απόφαση εισαγγελέα για εκκένωσή του είναι επί της οδού Ασημάκη Φωτήλα, το οποίο είχαν καταλάβει το 2017 αναρχικοί οι οποίοι αυτοπεριγράφονταν ως ομάδα με «ελευθεριακές και αντιεξουσιαστικές αρχές». Στις χθεσινές αστυνομικές επιχειρήσεις το εν λόγω κτίριο που φιλοξενούσε τη -γνωστή και ως- κατάληψη Rosa de Foc, βρέθηκε κενό.\nΗ περίπτωση GARE\nΣτο τέταρτο κτίριο που εκκενώθηκε τη Δευτέρα, επί της οδού Καλλιδρομίου, επιχειρήθηκε κατά τα προηγούμενα χρόνια εφαρμογή εισαγγελικής παραγγελίας για εκκένωσή του. Η παράνομη κατάληψή του ξεκίνησε το 2016, μετά το θάνατο της ιδιοκτήτριάς του και το πέρασμα της ιδιοκτησίας στους κληρονόμους, οι οποίοι επιθυμούσαν να το παραχωρήσουν στο μη κερδοσκοπικό σωματείο «Δίκτυο για τα Δικαιώματα του Παιδιού» ώστε να λειτουργήσει εκεί ως χώρος για εφήβους. Αυτό δεν συνέβη λόγω της κατάληψης GARE (γαλλική λέξη που σημαίνει «Σταθμός»).\nΑνάλογες επιχειρήσεις με αυτήν της Δευτέρας είχαν πραγματοποιηθεί στην GARE τον Νοέμβριο του 2017, όμως, επανακαταλήφθηκε μόλις λίγες ημέρες μετά την εκκένωσή της. Τότε οι αστυνομικές δυνάμεις φέρεται ότι είχαν εντοπίσει «εύφλεκτα» υλικά, ενώ είχαν πραγματοποιηθεί και συλλήψεις. Ένας εκ των συλληφθέντων τότε φερόταν, σύμφωνα με πληροφορίες, να έχει συλληφθεί ξανά το 2013 στη Νέα Φιλαδέλφεια, μετά τη ληστεία στο Βελβενδό Κοζάνης, μαζί με άτομα που εμπλέκονταν στην υπόθεση, και τελικά αφέθηκε ελεύθερος με περιοριστικούς όρους. Θεωρείται ότι είναι ένας εκ των πρωτεργατών της κατάληψης, ο οποίος όμως δεν βρέθηκε εκεί τη Δευτέρα κατά την επιχείρηση εκκένωσης.\nΣτιγμιότυπο από την επιχείρηση της Αστυνομίας (Fragiskos Samsas / SOOC)\nΒρέθηκαν τρεις άλλοι, δύο Έλληνες και ένας Γάλλος, οι μόνοι που συνελήφθησαν στα πλαίσια των εκκενώσεων και των τεσσάρων καταλήψεων. Ένας εκ των Ελλήνων είχε συλληφθεί κατά τις εφόδους των ΜΑΤ στο Πολυτεχνείο το 1995, οπότε προσήχθησαν περίπου 400 αναρχικοί, ενώ ο Γάλλος είχε εμπλακεί στα επεισόδια έξω από το αστυνομικό τμήμα Ακρόπολης κατά τις πρόσφατες διαδηλώσεις για το Airbnb και την αύξηση των ενοικίων.\nΌταν είχε εκκενωθεί η κατάληψη της οδού Καλλιδρομίου για λίγες ημέρες τον Νοέμβριο του 2017, δημοσιοποιήθηκαν ανακοινώσεις συμπαράστασης καθώς και κείμενα που εξηγούσαν τι σημαίνει GARE:\n«Πραγματοποιήσαμε αυτή την κατάληψη με μια αντίληψη συλλογικής ανάκτησης, κοινωνικής οικειοποίησης και οργάνωσης εδάφους ενάντια στον κόσμο της εξουσίας, του κράτους και του καπιταλισμού. Το έδαφος της αντίστασης χτίζεται με υλικούς όρους και αποτελεί ανάχωμα και εφαλτήριο για τον αγώνα με σκοπό το σπάσιμο κάθε τυραννικού θεσμού. Η κίνησή μας αυτή επιχειρεί να ανοίξει μια ακόμη εστία οργάνωσης του αναρχικού αγώνα, έδαφος κοινωνικής αντίστασης και αυτοοργάνωσης μέσα στην γειτονιά των Εξαρχείων, ένα ακόμη οχυρό στο μέτωπο των καταλήψεων, ένα κόμβο διεθνιστικής αλληλεγγύης και δικτύωσης (…) Η κύρια κατεύθυνση της λειτουργίας της κατάληψης θα είναι το ευρύτερο δυνάμωμα του κοινωνικού-απελευθερωτικού αγώνα και των μετώπων αντίστασης μέσα από πρωτοβουλίες μαζικοποίησης, ζύμωσης και συνοργάνωσης με αποδέκτη τον κόσμο του αγώνα», αναφερόταν.\nΕπίσης, τα μέλη της κατάληψης εξέφραζαν την αλληλεγγύη τους «στην κινητοποίηση των φυλακισμένων ενάντια στον νέο σωφρονιστικό κώδικα, στην απεργία πείνας των μελών του Ε.Α. (σσ: Επαναστατικού Αγώνα) Πόλα Ρούπα και Νίκο Μαζιώτη και σε όλους τους μετανάστες που εξεγείρονται ενάντια στην αιχμαλωσία τους στα στρατόπεδα συγκέντρωσης και που διώκονται γι’αυτό».


Αναστολή των απεργιακών κινητοποιήσεων αποφάσισε ο Φαρμακευτικός Σύλλογος Αιτωλοακαρνανίας - AgrinioNews\nΑναστολή των απεργιακών κινητοποιήσεων αποφάσισε ο Φαρμακευτικός Σύλλογος Αιτωλοακαρνανίας\n29 Οκτωβρίου 2015, 2:27 μμ\nΤο Δ.Σ. του Φαρμακευτικού Συλλόγου Αιτωλοακαρνανίας, σύμφωνα με την από 26/10 απόφαση της Γ.Σ. του συλλόγου, συνεδρίασε χθες 28/10/2015 και αποφάσισε , να συνταχθεί με την απόφαση του Δ.Σ. του Π.Φ.Σ. για προσωρινή άρση των απεργιακών κινητοποιήσεων την Πέμπτη και Παρασκευή 29- 30 Οκτωβρίου.\nΗ ανακοίνωση του συλλόγου αναφέρει ακόμη:\nΟι φαρμακοποιοί δίνουν το περιθώριο στη Κυβέρνηση – μετά την εμπλοκή των διαπραγματεύσεων- να αποδείξει ότι έχει την δύναμη να αρνηθεί να εφαρμόσει αυτά που η υπόλοιπη Ευρώπη έχει απορρίψει.\nΠροηγούμενο: Ο Θ. Μωραΐτης στο Κεντρικό Συντονιστικό Συμβούλιο της Δημοκρατικής Συμπαράταξης\nΕπόμενο: Τα παιδιά του Καλάμου: Καθημερινός αγώνας για μόρφωση


Προϋπολογισμός 2017: Έρχονται νέοι φόροι 2,6 δισ. ευρώ\nΕΙΔΗΣΕΙΣ 🕔21/11/2016 - 21:13 | Author: Newsroom Ipaidia\nΝέους φόρους ύψους 2,6 δισ. ευρώ με υψηλές προσδοκίες για ανάπτυξη 2,7% του ΑΕΠ και πρωτογενές πλεόνασμα 3,25 δισ. ευρώ (1,8 % ΑΕΠ), φέρνει ο προϋπολογισμός του 2017 που κατατίθεται σήμερα στην βουλή μετά από την σφραγίδα που έβαλαν χθες και οι δανειστές.\nΗ υψηλή ανάπτυξη βασίζεται στην έκρηξη των επενδύσεων οι οποίες προβλέπεται ότι θα αυξηθούν τον επόμενο χρόνο κατά 9,1% του ΑΕΠ, των εξαγωγών που αναμένεται να αυξηθούν κατά 3,5% του ΑΕΠ και της ιδιωτικής κατανάλωσης που αναμένεται να αυξηθεί κατά 1,8% του ΑΕΠ.\nΗ πρόβλεψη ενσωματώνει τις προσδοκίες για την λύση του χρέους και την σταδιακή επαναφορά σε μια κανονικότητα που θα σηματοδοτήσει η ένταξη της Ελλάδας στο πρόγραμμα ποσοτικής χαλάρωσης της ΕΚΤ και η προσπάθεια δοκιμαστικής επιστροφής στις αγορές προς τα τέλη του 2017.\nΤην ίδια ώρα αναμένεται ένα νέο πακέτο -κυρίως έμμεσων φόρων- ύψους τουλάχιστον 2,6 δισ. ευρώ σε ΦΠΑ, τσιγάρα, καφέ, καύσιμα, σταθερή τηλεφωνία, όπως επίσης η πλήρης εφαρμογή των μειώσεων σε αφορολόγητο και των αλλαγών στην φορολογική κλίμακα και την κλίμακα της εισφοράς αλληλεγγύης.\nΗ επίτευξη του στόχου για πρωτογενές πλεόνασμα 1,8% του ΑΕΠ είναι συντηρητική και μπορεί να ξεπεραστεί.\nΌχι όμως επειδή έχουν ξεπεραστεί όλα τα προβλήματα με την φορολογική μας διοίκηση, αλλά επειδή, όπως και για το 2016, έτσι και τον επόμενο χρόνο η πρόβλεψη για τα έσοδα είναι υπερβολικά υπερτιμημένη.\nΗ υπέρβαση αυτή των εσόδων έκλεισε χθες το βράδυ και το κενό που φαινόταν ότι υπήρχε στην χρηματοδότηση του Ελάχιστου Εγγυημένου Εισοδήματος που φιλοδοξεί να βοηθήσει 250.000 νοικοκυριά σε όλη την χώρα να αυξήσουν το εισόδημά τους πάνω από το όριο της φτώχειας, καλύφθηκε.\nΟι δανειστές δέχθηκαν ότι τα 760 εκ. ευρώ που χρειάζεται για την εφαρμογή του θεσμού από 1/1/2017 μπορούν να βρεθούν χωρίς νέα μέτρα και έβαλαν την υπογραφή τους στο νέο προϋπολογισμό.\nΚαλύτερο του αναμενόμενου το 2016\nΈνα ακόμη στοιχείο που θα αποτυπώνεται στο σχέδιο του προϋπολογισμού για τον επόμενο χρόνο σε σχέση με το προσχέδιο που εκδόθηκε ένα μήνα πριν είναι ότι τα καθαρά έσοδα του προϋπολογισμού θα είναι αυξημένα στα 49,2 δισ. ευρώ, από 48,2 δισ. ευρώ που προέβλεπε το προσχέδιο του προϋπολογισμού.\nΚαι αυτό είναι αποτέλεσμα του συντηρητικού υπολογισμού για την απόδοση των μέτρων που ψηφίστηκαν τον περασμένο Μάιο στο πλαίσιο της πρώτης αξιολόγησης την ίδια περίοδο.\nΑυτός είναι και ο λόγος που η βάση του προϋπολογισμού του επόμενου έτους θα είναι εξαιρετικά θετική με το πρωτογενές πλεόνασμα του 2016 να αναμένεται να προσεγγίσει το 0,8% από το 0,5% που ήταν ο στόχος και το 0,63% του ΑΕΠ που περιείχε ως πρόβλεψη το προσχέδιο του προϋπολογισμού.\nΟι προκλήσεις στις δαπάνες\nΜπορεί όπως το 2016 και οι δαπάνες του 2017 να έχουν λυθεί, αλλά οι δανειστές εντόπισαν ήδη ένα κενό ύψους 600 εκ. ευρώ για το 2018.\nΗ διαφορά αυτή σύμφωνα με την ελληνική πλευρά θα καλυφθεί με την αναθεώρηση των δαπανών (spending review) που θα γίνει σε όλα τα υπουργεία μέχρι και το καλοκαίρι του επόμενου χρόνου.\nΕπειδή όμως το κενό έχει προκύψει από τώρα, θα πρέπει και να καλυφθεί τώρα με κάποια μέτρα που θα αποδεικνύουν ότι τα 600 εκ. ευρώ μπορούν να βρεθούν.\nΈτσι το οικονομικό επιτελείο για πρώτη φορά θα πρέπει να πάρει μολύβι και χαρτί για να υπολογίσει ξανά έσοδα και δαπάνες και να κλείσει και αυτό το κενό.\nΜείωση ενοικίου: Ποιά είναι τα «κρυφά» οφέλη για τους ιδιοκτήτες\nΜείωση ενοικίου: Ποιές επιχειρήσεις αφορά η μείωση κατά 80%\nΜείωση ενοικίου: Χάνουν τις αποζημιώσεις 80.000 ιδιοκτήτες - Δείτε γιατί\n«Να κατανεμηθούν δίκαια τα κονδύλια για το πρόγραμμα της περιφέρειας Αττικής»\nΕκπαιδευτική τηλεόραση: Το πρόγραμμα για τη Δευτέρα 30/11\nNews Tag: ΜΕΙΩΣΗΠΛΕΟΝΑΣΜΑΤΑΠΡΟΓΡΑΜΜΑ


4η Διεθνής: Υπογραφές για την απελευθέρωση του Frank García Hernández και των συντρόφων του - elaliberta.gr\nΕυχαριστούμε για την υποστήριξη της έκκλησής μας. Μάθαμε ότι ο Frank García Hernández και ο Maykel González Vivero, διευθυντής του LGBT+ περιοδικού Tremenda Nota, αφέθηκαν ελεύθεροι τη Δευτέρα 12 Ιουλίου στις 21:00. Βρίσκονται σε κατ' οίκον περιορισμό αλλά παρόλα αυτά τους επιτρέπεται να κυκλοφορούν εφόσον δεν συμμετέχουν σε διαμαρτυρίες κλπ. Τους έχουν απαγγελθεί κατηγορίες για διατάραξη της δημόσιας τάξης στις 11 Ιουλίου. Ο Leonardo Romero Negrín, ένας νεαρός σοσιαλιστής φοιτητής Φυσικής στο Πανεπιστήμιο της Αβάνας, και ο Marcos Antonio Pérez Fernández, προ-πανεπιστημιακός φοιτητής, ΔΕΝ ΑΠΕΛΕΥΘΕΡΩΘΗΚΑΝ. Η τύχη του Leonardo Romero Negrín είναι άγνωστη. Το όνομά του δεν εμφανίζεται στο μητρώο κρατουμένων της αστυνομίας, αλλά εθεάθη να συλλαμβάνεται. Επομένως, είναι απαραίτητο να συνεχιστεί η εκστρατεία. Παρακαλούμε να κυκλοφορήσετε την έκκληση και να πείσετε περισσότερους ανθρώπους να την υπογράψουν. Ο σύνδεσμος για την έκκληση είναι εδώ:\nLuciana Genro- ex-candidata a Presidente, direção nacional do PSOL (Party of Socialism and Liberty) e deputada estadualRio Grande do Sul, Brazil\nCharles Post, Editorial BoardSpectre: A Marxist Journaland theTempestcollective, USA\nViviana Ramírez, SeniorTeacherof Spanish& Home Economics(retired), Australia\nΜΠΟΡΕΙΤΕ ΝΑ ΥΠΟΓΡΑΨΕΤΕ ΕΔΩ:\nΤελευταία τροποποίηση στις Τετάρτη, 14 Ιουλίου 2021 22:04\nΠερισσότερα σε αυτή την κατηγορία: « Κούβα: Η σημασία των αντικυβερνητικών διαδηλώσεων και της καταστολής τους Γιατί διαδηλώνει ο κουβανικός λαός; »


Θεσσαλονίκη: Αγοράκι βρέθηκε με σχοινί στο λαιμό - Kafto\nΕίσαι εδώ: Kafto / Ελλάδα / Θεσσαλονίκη: Στην εντατική το αγοράκι που βρέθηκε με σχοινί στο λαιμό\nΤο πλήρωμα του ΕΚΑΒ, έκανε τραχειοτομία στο παιδί για να το συνεφέρουν, γιατί δεν είχε σφυγμό. Κατόπιν μεταφέρθηκε αρχικά στο νοσοκομείο ΑΧΕΠΑ, όπου υποβλήθηκε σε αξονική τομογραφία και στη συνέχεια διακομίστηκε στην Μονάδα Εντατικής Θεραπείας του Ιπποκράτειου νοσοκομείου.\nΣύμφωνα με πληροφορίες του thestival.gr, η κατάσταση του παιδιού είναι κρίσιμη αλλά σταθερή και το δυσάρεστο γεγονός, σημειώθηκε κάτω από αδιευκρίνιστες συνθήκες όταν το αγοράκι μπλέχτηκε με το σχοινί της κουρτίνας ενώ έπαιζε.\nΗ μητέρα του αγοριού, οδηγήθηκε πριν λίγο στο Αστυνομικό Τμήμα της Καλαμαριάς, για να δώσει διευκρινίσεις σχετικά με το περιστατικό.\nGallery image with caption: Θεσσαλονίκη: Νεκρός ο 12χρονος που πνίγηκε τρώγοντας λουκάνικο\nGallery image with caption: Θεσσαλονίκη: Ηλικιωμένος θώπευσε 9χρονη μπροστά στη μητέρα της\nGallery image with caption: Θεσσαλονίκη: Λειτουργούσε παράνομη λέσχη με φρουτάκια-τυχερά παιχνίδια


En Arxikos Politis: Κουρουμπλής: Αν δεν ρυθμιστεί το χρέος δεν θα εφαρμόσουμε τα μέτρα\nΚουρουμπλής: Αν δεν ρυθμιστεί το χρέος δεν θα εφαρμόσουμε τα μέτρα\n«Αν δεν ρυθμιστεί το χρέος, δεν θα εφαρμόσουμε κανένα μέτρο», σημείωσε ο υπουργός Ναυτιλίας και Νησιωτικής Πολιτικής Παναγιώτης Κουρουμπλής και τόνισε ότι η κυβέρνηση έχει μπροστά της δύο χρόνια παραγωγικού έργου.\n«Αν δεν πετύχουμε, ο λαός θα μας κρίνει και θα μας στείλει στα αζήτητα. Όπως έκανε στους προηγούμενους. Έχουμε όμως δύο χρόνια μπροστά μας», δήλωσε χαρακτηριστικά στην εκπομπή «Ακραίως» του ΣΚΑΪ. Σημείωσε μάλιστα ότι με αυτή την συμφωνία η κυβέρνηση ρισκάρει την πολιτική της πορεία. «Αν δεν μπούμε στο\nπρόγραμμα ποσοτικής χαλάρωσης και αν δεν βγούμε στις\nαγορές, τότε αποτύχαμε. Το ρίσκο είναι μεγάλο» ανέφερε.\n«Ποιος μπορεί να είναι υπερήφανος για αυτά τα μέτρα; Πήραμε την ευθύνη και ο λαός θα μας κρίνει. Δεν είχαμε όμως άλλη επιλογή παρά να τα ψηφίσουμε» ανέφερε στη συνέχεια και εξέφρασε την αισιοδοξία του πως την επόμενη τετραετία κυβέρνηση θα ειναι ο ΣΥΡΙΖΑ με πρωθυπουργό τον Αλέξη Τσίπρα.\nΤέλος, ο υπουργός Ναυτιλίας ζήτησε συγγνώμη από τον ελληνικό λαό καθώς η κυβέρνηση έκλεισε την αξιολόγηση με πολύ δύσκολα μέτρα.


Το blog αυτό, δημιουργήθηκε από την αγάπη μου για το καλό φαγητό και την μαγειρική...Στους 2 πρώτους μήνες λειτουργίας του, ξεπέρασε τα 10.000 views. Για να γιορτάσω μαζί σας αυτό το γεγονός θέλω να σας κάνω ένα δώρο.\nΥπάρχουν άνθρωποι που με εμπνέουν καθημερινά με την μαγειρική και τις ιδέες τους γύρω από αυτήν. Ένας από αυτούς, είναι ο Βασίλης Καλλίδης. Πολύ αγαπημένος μου chef, που έχει το εξαιρετικό εστιατόριο Άνετον, στο Μαρούσι.\nΟι εκδόσεις Πατάκη, και ο Βασίλης Καλλίδης, θα διαθέσουν για εσάς τρία υπογεγραμμένα βιβλία του !\nΤο μόνο που χρειάζεται εσείς να κάνετε, είναι να εκτελέσετε την συνταγή που σας δίνω παρακάτω και να στείλετε εώς και 5 φωτογραφίες της εκτέλεσης της, στο : gourmelita@gmail.com\nΟι τρείς από εσάς που θα στείλετε πρώτοι τις φωτογραφίες σας, θα παραλάβετε τα βιβλία σας από το βιβλιοπωλείο των εκδόσεων Πατάκη, Ακαδημίας 65.\nΟι καλύτερες από αυτές τις φωτογραφίες θα χρησιμοποιηθούν από εμένα για την απεικόνηση της συνταγής !\nΣας ευχαριστώ πολύ για τα υπέροχα μηνύματα που λαμβάνω από εσάς καθημερινά. Με γεμίζουν ενέργεια και διάθεση για ακόμα περισσότερες συνταγές 'καλού' φαγητού !\n6 κολοκυθάκια μικρά\n4 κουτ. σούπας έτοιμο πέστο βασιλικού\nΒράζουμε τις ταλιατέλες σε άφθονο αλατισμένο νερό. Τις σουρώνουμε και σε ένα μπολ τις ανακατεύουμε με το πέστο, τη γραβιέρα και τα κολοκυθάκια κομμένα σε ροδέλες. Τις μεταφέρουμε σε βουτυρωμένο πυρίμαχο ταψάκι.\nΣε ένα κατσαρολάκι ζεσταίνουμε το βούτυρο και καβουρδίζουμε ελαφρώς το αλεύρι. Ρίχνουμε το γάλα ζεστό κι ανακατεύουμε γρήγορα για να μη σβολιάσει.\nΝοστιμίζουμε την ελαφριά μπεσαμέλ με μοσχοκάρυδο και αλάτι.\nΠεριχύνουμε τις ταλιατέλες με την μπεσαμέλ, πασπαλίζουμε με το τριμμένο κεφαλοτύρι.\nΨήνουμε για 40 λεπτά στους 200 βαθμούς κελσίου.


Η Αλλαγή που Αξίζουμε!\nΗμερομηνία: 15/2/2019 12:00 πμ\n100 μέρες πριν από τις εκλογές! Μπαίνουμε στην τελική ευθεία. O χρόνος μετρά αντίστροφα!\nΗ Παράταξή μας, τα στελέχη μας βρισκόμαστε σε απόλυτη εκλογική ετοιμότητα!\nΟι Κρήτες βλέπουν στον Κυριάκο Μητσοτάκη τα χαρακτηριστικά του ηγέτη που θα οδηγήσει τη χώρα στην ευημερία και την πρόοδο!\nΤο νησί μας και ιδιαίτερα το Ηράκλειο είναι προτεραιότητά μας!\nΔημοσίευση: Φεβ 15, 2019,\nΤΕΛΙΚΟ Πρόγραμμα Εκδηλώσεων Ηράκλειο(.pdf, 172,64 KB) - 49 download(s)


Την Τετάρτη «Μιλάμε για τη Νάουσα του 20ου αιώνα»\nΤρίτη, 26 Σεπτεμβρίου 2017 10:33\nZ΄ Εβδομάδα Τοπικής Ιστορίας και Πολιτισμού 2017\n25 - 30 Σεπτεμβρίου 2017\nΣημαντικότερο γεγονός της εκάστοτε Εβδομάδας Τοπικής Ιστορίας και Πολιτισμού αποτελεί η διοργάνωση επιστημονικής ημερίδας υπό τον γενικό τίτλο Μιλάμε για τη Βέροια του 20ου αιώνα. Ήδη τα προηγούμενα χρόνια έχουν πραγματοποιηθεί έξι επιστημονικές ημερίδες που εξέτασαν αντίστοιχα χρονικά διαστήματα του 19ου και του 20ου αιώνα. Εφέτος, με απόφαση του Δ.Σ. της Ε.Μ.Ι.Π.Η. ξεκινά ένα νέος κύκλος θεματικών αυτή τη φορά ημερίδων υπό τον ίδιο γενικό τίτλο «Μιλάμε για τη Βέροια του 20ου αιώνα», ενώ το θέμα της πρώτης επιστημονικής συνάντησης είναι οι: «Μετακινήσεις πληθυσμών στην Ημαθία, από τα οθωμανικά χρόνια, ως τις μέρες μας».\nΤο πρόγραμμα της εβδομάδας συμπληρώνεται με παρουσιάσεις εκδόσεων της Ε.Μ.Ι.Π.Η. στη Βέροια και τη Νάουσα και μια φωτογραφική έκθεση με τίτλο “ChildhoodMemories” στην οποία αναδεικνύονται πτυχές της παιδικής ηλικίας και της καθημερινότητας των παιδιών της Παιδόπολης «Καλή Παναγιά» Βέροιας. Η έκθεση βασίζεται στο βιβλίο της Αντωνίας Χαρίση Παιδόπολη Καλή Παναγιά. Εκεί που η Ιστορία συνάντησε τα παιδιά, το οποίο εκδόθηκε και κυκλοφορεί από την Ε.Μ.Ι.Π.Η.\nΠαρακάτω, ακολουθεί το Πρόγραμμα της Ζ΄ Εβδομάδας Τοπικής Ιστορίας και Πολιτισμού 2017:\nΤΟ ΥΠΟΛΟΙΠΟ ΠΡΟΓΡΑΜΜΑ ΕΒΔΟΜΑΔΑΣ\nΟμιλητές:Μαρία Τορορή – Δικηγόρος\nΠέμπτη 28 Σεπτεμβρίου 2017, 17:00 «Η χρήση της φωτογραφίας στην έρευνα και τη διδασκαλία της τοπικής ιστορίας»- 2η Συνάντηση Έρευνας Τοπικής Ιστορίας (Αρχοντικό Μπέκα – Βέροια).\nΕισηγητής:Δημήτρης Γουλής – Δρ. Παιδαγωγικών\nΠαρασκευή 29 Σεπτεμβρίου 2017, 19:00: «Μετακινήσεις πληθυσμών στην Ημαθία»- Έναρξη Επιστημονικής Ημερίδας Τοπικής Ιστορίας (Χώρος Τεχνών Βέροιας – 2ος Όροφος).\nΣάββατο 30 Σεπτεμβρίου 2017, 09:30: «Μετακινήσεις πληθυσμών στην Ημαθία»- Συνέχεια – Λήξη Επιστημονικής Ημερίδας Τοπικής Ιστορίας (Χώρος Τεχνών Βέροιας – 2ος Όροφος).\nΠαράλληλες δράσεις: «“Childhood Memories’” Οι φωτογραφίες αφηγούνται τις μνήμες των παιδιών».- Φωτογραφική Έκθεση με αφορμή το βιβλίο της Αντωνίας Χαρίση «Παιδόπολη Καλή Παναγιά Βέροιας» Εκεί που η ιστορία συνάντησε τα παιδιά. Επιμέλεια Έκθεσης: Δρ. Εμμανουήλ Γ. Ξυνάδας (Χώρος Τεχνών Βέροιας: 25 Σεπτεμβρίου – 13 Οκτωβρίου 2017)\nΣυνδιοργανωτές:Κ.Ε.Π.Α. Δ. Βέροιας, Διεύθυνση Πρωτοβάθμιας Εκπαίδευσης Ημαθίας, Πολιτιστική Εταιρεία Ναούσης «Μιχαήλ ο Λόγιος».\nΠερισσότερα σε αυτή την κατηγορία: « «Παιδόπολη “Καλή Παναγιά”. Εκεί που η ιστορία συνάντησε τα παιδιά» Μετακινήσεις πληθυσμών στην Ημαθία (από τα οθωμανικά χρόνια ως τις ημέρες μας) »


D' une Magnificence Lierac rouge rue...\n"Καμιά αγάπη στον κόσμο δεν αναπληρώνει τον έρωτα, είναι αδύνατο" λέει η Σάρα η ηρωίδα στα Αλογάκια της Ταρκυνίας.\nΤην παρατηρώ να σχολιάζει πόσο διαφορετικά δομημένος είναι ο κόσμος σε σχέση με πριν από 20 χρόνια. Τότε ήταν 20, σήμερα 40. Παρατηρώ τον τρόπο που κρατάει το βιβλίο και χαζεύω τα μακριά της δάχτυλα. Ξεφυλλίζει τις σελίδες και στέκεται στη φράση της Σάρα. Κρέμομαι από τα χείλη της και την ακούω να μιλάει για τη δύναμη του έρωτα. Για τις ανατροπές και την αλλαγή που φέρνει στη ζωή αν έρθει έτσι ξαφνικά. Δίπλα της ένα ποτήρι κονιάκ, μια κρυστάλλινη καράφα με λικέρ, να λαμπυρίζει στις αμυχές του φωτός και αυτή να πίνει από το δικό της ποτήρι λικέρ. Λικέρ ρόδι. Τη ρωτάω αν η αγάπη είναι καταδικασμένη στην αποτυχία και μου λέει πως ''όποιος αγαπά, όποιος ένιωσε σε βάθος αυτό το συναίσθημα είναι άνθρωπος ευλογημένος''. Τη ρωτάω αν το χαμόγελο της ευτυχίας που έχει ζωγραφισμένο εδώ και καιρό στο πρόσωπο της οφείλεται σε έρωτα. Δεν μου απαντά, αλλά χαμογελά ακόμη πιο πολύ. Γελά με πάθος και φωτίζονται τα μάτια της και κάθομαι και σκέφτομαι πόση δύναμη κρύβει μέσα της μια γυναίκα που σμιλεύτηκε από δυσκολίες, που τις άφησε πίσω και τώρα κοιτάει ξανά μπροστά. Σχεδιάζει το δρόμο της με γνώμονα την αλήθεια και την καρδιά της. ''Δεν με νοιάζει ο χρόνος. Έχω σταματήσει να τον μετράω''. Στα δικά της σταυροδρόμια η ζωή ακολουθεί τις επιθυμίες της και όχι αυτή τα θέλω και τις επιταγές μια κοινωνίας που μοιάζει πιο απάνθρωπη και πιο άσχημη από ποτέ. Que sera sera , μου λέει σαν άλλη Doris Day και κάθομαι και την κοιτάω κατά πρόσωπο. Είναι όμορφη, φαίνεται τόσο νέα. Σχεδόν τη ζηλεύω. Γεμάτη όνειρα, επιθυμίες και όρεξη για ζωή. Είναι magnifique.\nΚαι μου φέρνει στο μυαλό τη Magnificence της Lierac. Μια νέα σειρά, εφαλτήριο της ολιστικής φροντίδας για γυναίκες στην ευρύτερη δεκαετία των 40 και πάνω. Καινοτομία της Lierac. H πρώτη ολοκληρωμένη φροντίδα για την εξουδετέρωση των παραγόντων που κλέβουν τη νεότητα. Τα εργαστήρια της δημιούργησαν το D-Glyox (πατέντα υπό κατοχύρωση), ενώνοντας 3 καθαρά πανίσχυρα ενεργά συστατικά που δρουν σε συνέργεια - άνθος ροδιού, δέντρο μεταξιού και συμπύκνωμα λιποσωμιακού πεπτιδίου. Απενεργοποιούν τους κύριους μηχανισμούς γήρανσης της γλυκοζυλίωσης και της κυτταρικής οξείδωσης που συνδέονται στενά με το γνωστό και ως φαινόμενο της γλυκοξείδωσης.\nΚαι έτσι χωρίς αρχικά να καταλαβαίνω πολλά, ανακάλυψα ένα βράδυ, τη μαγεία του κόκκινου. Ποντάροντας στο κόκκινο αλλάζεις το χρόνο. Αλλάζεις τη μορφή του, την εικόνα σου, αλλάζεις όσα θες να αλλάξεις. Και η νέα καινοτομία της Lierac σε βοηθά. Τέσσερα προϊόντα από μια επαναστατική σειρά έρχονται να αποθεώσουν τον καλύτερο σου εαυτό. Την ομορφιά σου. Να μην την αφήσουν να αλλοιωθεί. Εντατικός αναζωογονητικός ορός, βελούδινη κρέμα ημέρας και νύχτας, μεταξένια ζελ κρέμα ημέρας και νύχτας και κρέμα ματιών στοχευμένης εφαρμογής.\nΟ εντατικός αναζωογονητικός ορός θα σε σαγηνεύσει. Κόκκινος εντός και εκτός, υπερσυμπυκνωμένος, με λουλουδένιο άρωμα. Είναι ιδανικός για ρυτίδες, χαλάρωση, απώλεια λάμψης. Υπόσχεται να αναζωογονήσει την επιδερμίδα σμιλεύοντας, τελειοποιώντας, ενυδατώνοντας και συσφίγγοντας την. Ιδανικός για κανονικές - ξηρές επιδερμίδες. Σε πολυτελή κόκκινη συσκευασία φιαλίδιο με αντλία των 30 ml.\nΗ κρέμα ημέρας και νύχτας, είναι εμπλουτισμένη με έλαιο μαρούλα και βούτυρο καριτέ. Θρέφει σε βάθος την επιδερμίδα, έχει απαλή - βελούδινη υφή (αν επιλέξεις το ζελ, δροσερή και ανάλαφρη) και διακριτικά γλυκό άρωμα. Να σου πω απλώς πως η ζελ κρέμα περιέχει πούδρα ρυζιού για ματ αποτέλεσμα. Ιδανική για κανονικές - μικτές επιδερμίδες. Σε κόκκινο βάζο των 50 ml, που ανακλά το μινιμαλισμό και την αποτελεσματικότητα.\nΚαι το καλύτερο στο άφησα για το τέλος. Θυμάσαι το Touche Eclat; Ετοιμάσου να χρησιμοποιείς ένα αντίστοιχο πινέλο - στυλό (4 gr) στην καθημερινή σου ρουτίνα. Η νέα κρέμα ματιών στοχευμένης εφαρμογής, θα είναι μακράν το πιο best seller προϊόν (θυμίσου το). Απαλή και πλούσια υφή, ενυδατώνει στο λεπτό και υπόσχεται να ρυθμίσει το πρόβλημα των ρυτίδων, της χαλάρωσης, των μαύρων κύκλων. Δεσμεύεται να φωτίσει το βλέμμα και να συσφίξει το περίγραμμα των ματιών. Δεν περιέχει άρωμα για μέγιστη ανεκτικότητα στην ευαίσθητη περιοχή γύρω από τα μάτια και είναι κατάλληλο για κάθε τύπο επιδερμίδας. Βάλε στα συν και το υαλουρονικό οξύ και το κόκκινο κρασί, γνωστό για την άμεση σύσφιξη και νομίζω πως μόλις ανακάλυψες που πρέπει να επενδύσεις το χειμώνα.\nΚαι κάπως έτσι της είπα για τη σειρά. Την ενθουσίασε. Μου είπε ''δώσε μου να τη δοκιμάσω''. Και της την έδωσα. Και πριν τελειώσει εκείνη η βραδιά τη βλέπω να σηκώνεται και να πηγαίνει στο πιάνο της. Είναι όλα όσα αγαπά. Η ζωή της είναι στο κόκκινο. Γι' αυτό και της ταιριάζει η Magnificence. Πριν φύγω τη ρωτάω αν την τρομάζει η μοναξιά και το αύριο. Ειδικά σε αυτή τη χώρα. Δεν μου απαντά αμέσως. Σκύβει το βλέμμα πάνω από τα πλήκτρα και πίνει μια ακόμη γουλιά από το λικέρ ροδιού και μου λέει γεμάτη αποφασιστικότητα ''Σ’ αυτόν τον κόσμο, που ολοένα στενεύει, ο καθένας μας χρειάζεται όλους τους άλλους. Πρέπει ν’ αναζητήσουμε τον άνθρωπο, όπου κι αν βρίσκεται.''. Απόσπασμα από την ομιλία του Σεφέρη όταν κέρδισε το Νόμπελ σκέφτομαι και συνεχίζει.\n''Όταν, στο δρόμο της Θήβας, ο Οιδίπους συνάντησε τη Σφίγγα, κι αυτή του έθεσε το αίνιγμά της, η απόκρισή του ήταν: ο άνθρωπος. Τούτη η απλή λέξη χάλασε το τέρας. Έχουμε πολλά τέρατα να καταστρέψουμε. Ας συλλογιστούμε την απόκριση του Οιδίποδα.''\nΠοντάροντας στο κόκκινο. Ζώντας, αλλάζοντας, καταστρέφοντας την ασχήμια.\nΕπενδύοντας στην ομορφιά. Στα 40 ζεις, δεν υπάρχεις απλώς.\nΚαι τα καλύτερα έρχονται σε magnificence εκδοχή.\nΕτικέτες Beauty Cosmetics Cream Event Eye cream Hydration Lierac Magnificence Preview Serum Skin Care Winter Γυναίκα Ομορφιά


Αποτελέσματα 1 - 12 από 310\t 12 15 30 60 150\nΣτρώμα Μονό Comfort Strom Foam 90x190/200\nΣτρώμα FOAM της Sleep Well! Η άνεση των ονείρων σας σε προσιτή τιμή! • Ύφασμα ζακάρ καπιτονέ. • Βάτα πολυεστερική τύπου Dacron 200gr/m2 • Σκληρό φίλτρο σκούρο για την απορρόφηση της υγρασίας. • Τελάρο τύπου Bonnel ...\nΣτρώμα Μονό Comfort Strom Foam 100x190/200\nΣτρώμα Μονό Comfort Strom Prime 90x190/200\nΣτρώμα PRIME της Sleep Well! Η άνεση των ονείρων σας σε προσιτή τιμή! • Ύφασμα ζακάρ καπιτονέ. • Βάτα πολυεστερική τύπου Dacron 200gr/m2 • Αφρώδες υλικό πάχους 0,5cm • Σκληρό φίλτρο σκούρο για την απορρόφηση της ...\nΣτρώμα Ημίδιπλο Comfort Strom Foam 110x190/200\nΣτρώμα Μονό Comfort Strom Prime 100x190/200\nΣτρώμα Ημίδιπλο Comfort Strom Foam 120x190/200\nΣτρώμα Ημίδιπλο Comfort Strom Foam 130x190/200\nΣτρώμα Ημίδιπλο Comfort Strom Prime 110x190/200\nΣτρώμα Ημίδιπλο Comfort Strom Prime 120x190/200